text:
Indzaba 72: Nkulunkulu Usita INkhos Hezekiya
UYATI yini kutsi kungani lendvodza ithandaza kuJehova? Itindlaleleni letincwadzi embikweli-altare laJehova? Lendvodza nguHezekiya, futsi iyinkhosi yaseningizimu yetive letimbili taka-Israyeli. Isenkingeni lenkhulu. Kungani isenkingeni?
Kungenca yekutsi emabutfo ase-Asiriya abhubhisa tive letingu-10 tasenyakatfo. Jehova wakuvumela loko kutsi kwenteke ngoba bantfu bebenta tintfo letimbi. Ngako nyalo emabutfo ase-Asiriya efika atekulwa nembuso wetive letimbili.
Inkhosi yase-Asiriya yatfumela tincwadzi kuHezekiya iNkhosi. Ngito letincwadzi latindlale embikwaNkulunkulu. Lokwakubhalwe kuletincwadzi kwakwedzelela Jehova, futsi kwakutjela Hezekiya kutsi angalwi nabo ngoba bebatamehlula. Kungako Hezekiya athandaza watsi: ‘Awu Jehova, sephule esandleni senkhosi yase-Asiriya, kuze yonkhe imibuso yati kutsi wena wedvwa unguNkulunkulu.’ Jehova abetamlalela yini Hezekiya?
Hezekiya abe yinkhosi lelungile. Abengafani nemakhosi labebusa tive letingu-10 taka-Israyeli, nobe nababe wakhe iNkhosi Ahazi. Abeyinaka indlela labewulalela ngayo umtsetfo waJehova. Kwatsi nasacedzile kuthandaza Hezekiya, umphrofethi Isaya wamtfumelela umlayeto lovela kuJehova lotsi: ‘Inkhosi yase-Asiriya ngeke ingene eJerusalema. Nemasotja ayo angeke asondzele, nobe acibishele imicibisholo eJerusalema.’
Ase ubuke lesitfombe lesikulelikhasi. Uyawati kutsi abobani lamasotja lafile? Angema-Asiriya. Jehova watfumela ingilosi yakhe, futsi ngebusuku lobubodvwa yabulala emasotja ase-Asiriya langu-185 000. Ngako inkhosi yase-Asiriya yayekela kulwa, yabuyela emuva ekhaya.
Umbuso wetive letimbili wasindza, futsi bantfu baba nekuthula kwesikhashana. Kodvwa ngemuva kwekufa kwaHezekiya, indvodzana yakhe Manase yaba yinkhosi. BoManase nendvodzana yakhe Amoni leyabusa emuva kwakhe, baba ngemakhosi langakalungi. Ngako lendzawo yaphindze yagcwala bugebengu nebudlova. Kwatsi lapho iNkhosi Amoni seyibulewe tinceku tayo, indvodzana yayo Josaya yaba yinkhosi yembuso wetive letimbili.
2 Emakhosi 18:1-36; 19:1-37; 21:1-25.
Imibuto
- Ngubani ligama lalendvodza lesesitfombeni, futsi kungani isenkingeni lenkhulu?
- Ngutiphi letincwadzi Hezekiya latindlale embikwaNkulunkulu, futsi yini layithandazela?
- Hezekiya abeyinkhosi lenjani, futsi ngumuphi umlayeto Jehova lawutfumela kuye ngemphrofethi Isaya?
- Njengoba kuvetwe esitfombeni, ingilosi yaJehova yentani kuma-Asiriya?
- Nakuba umbuso wetive letimbili waba nekuthula kwesikhashana, yini leyenteka ngemuva kwekufa kwaHezekiya?
Imibuto leyengetiwe
- Fundza 2 Emakhosi 18:1-36.
Indvuna lenkhulu yemphi, Rabishake yatsini kute icedze lukholo lwema-Israyeli? (2 Khos. 18:19, 21; Eks. 5:2; Hla. 64:3)
Lapho boFakazi BaJehova baphikiswa, basilingisa kanjani sibonelo saHezekiya? (2 Khos. 18:36; Hla. 39:1; Taga 26:4; 2 Thim. 2:24)
- Fundza 2 Emakhosi 19:1-37.
Bantfu baJehova lamuhla basilingisa kanjani sibonelo saHezekiya nabaselusizini? (2 Khos. 19:1, 2; Taga 3:5, 6; Heb. 10:24, 25; Jak. 5:14, 15)
Ngutiphi tigameko letitsatfu iNkhosi Senaheribi leyancontjwa kuto, futsi ngubani lemmelelako lokwaphrofethwa ngaye? (2 Khos. 19:32, 35, 37; Semb. 20:2, 3)
- Fundza 2 Emakhosi 21:1-6, 16.
Kungani kungase kutsiwe Manase abengulomunye wemakhosi lamabi labusa eJerusalema? (2 Khr. 33:4-6, 9)


c: text/html

text:
SEHLUKO SESITSATFU
Iyini Injongo YaNkulunkulu Ngemhlaba?
Iyini injongo yaNkulunkulu ngebantfu?
Nkulunkulu wabekelwa njani insayeya?
Kutawuba njani kuphila emhlabeni esikhatsini lesitako?
1. Iyini injongo yaNkulunkulu ngemhlaba?
INJONGO yaNkulunkulu ngemhlaba iyamangalisa. Jehova ufuna kutsi emhlabeni kuhlale bantfu labajabulile nalabaphile saka. LiBhayibheli litsi “Nkulunkulu wahlanyela insimi yase-Edeni” futsi “wamilisa emhlabatsini tonkhe tihlahla letibukekako letimnandzi.” Ngemuva kwekutsi Nkulunkulu adale indvodza yekucala nemfati wekucala, bo-Adamu na-Eva, wase ubabeka ekhaya lelihle watsi kubo: “Talanani, nandze, nigcwalise umhlaba, niwuncobe.” (Genesisi 1:28; 2:8, 9, 15) Ngako-ke, kwakuyinjongo yaNkulunkulu kutsi bantfu babe nebantfwana, banwebele lelikhaya labo leliyinsimi emhlabeni wonkhe futsi banakekele netilwane.
2. (a) Sati njani kutsi injongo yaNkulunkulu ngemhlaba itawugcwaliseka? (b) Ngekusho kweliBhayibheli bantfu labanjani labatawuphila phakadze?
2 Ucabanga kutsi injongo yaNkulunkulu Jehova yekutsi bantfu bahlale epharadisi emhlabeni itawugcwaliseka yini? Nkulunkulu utsi: “Loko lese ngikushito, nguloko lengiyawukuphumelelisa.” (Isaya 46:9-11; 55:11) Yebo, loko Nkulunkulu lakuhlosile kutawufezeka nakanjani! Utsi umhlaba “akazange awudalele kutsi ubete lutfo, kodvwa wawubumbela kutsi uhlale bantfu.” (Isaya 45:18) Nkulunkulu abefuna kutsi kuhlale bantfu labanjani emhlabeni? Abefuna kutsi bahlale sikhatsi lesingakanani? LiBhayibheli liyaphendvula: “Labalungile bayawudla lifa lemhlaba, bahlale kulo kuze kube phakadze.”
3. Ngusiphi simo lesibuhlungu lesikhona emhlabeni lamuhla, futsi ngimiphi imibuto lephakamako?
3 Kuyacaca-ke kutsi loku kusengakenteki. Bantfu bayagula futsi bayafa; labanye bayalwa baze babulalane. Kukhona lokonakala. Kuliciniso kutsi Nkulunkulu abengakahlosi kutsi umhlaba ube njengobe siwubona lamuhla! Konakalaphi? Kungani injongo yaNkulunkulu ingakagcwaliseki? Kute incwadzi yemlandvo lebhalwe ngumuntfu lengasitjela ngobe lenkinga yacala ezulwini.
SICALO SESITSA
4, 5. (a) Ngubani lowakhuluma na-Eva asebentisa inyoka? (b) Umuntfu lohloniphekile futsi lowetsembekile angaba njani lisela?
4 Incwadzi yekucala yeliBhayibheli isitjela ngemphikisi waNkulunkulu lowabonakala ensimini yase-Edeni. Imbita ngekutsi ‘yinyoka,’ kodvwa abengasiso silwane. Incwadzi yekugcina yeliBhayibheli yona imbita “ngekutsi nguMhlebi nome nguSathane, uMkhohlisi wemhlaba wonkhe.” Iphindze imbite ngekutsi ‘yinyoka yasemandvulo.’ (Genesisi 3:1; Sembulo 12:9) Lengilosi lenemandla, nobe sidalwa semoya lesingabonakali, yasebentisa inyoka nayikhuluma na-Eva. Loku kufanana naloko lokungentiwa ngumuntfu lonelikhono longatsi lapho akhuluma ente shengatsi kukhuluma umdoli loseceleni kwakhe. Asingabati-ke kutsi lesidalwa semoya sasikhona ngalesikhatsi Nkulunkulu adala umhlaba kute kuhlale bantfu.
5 Njengobe yonkhe indalo yaJehova iphelele, ngubani-ke lowadala ‘loMhlebi,’ ‘loSathane’? Kalula nje, lomunye wemadvodzana aNkulunkulu lanemandla watenta yena kutsi abe nguMhlebi. Kwenteka njani loko? Angitsi kungenteka kutsi umuntfu lohloniphekile futsi lowetsembekile abe lisela. Kungenteka njani? Lomuntfu angavumela sifiso lesibi kutsi sakheke enhlitiyweni yakhe. Nangabe ahlala acabanga ngaso, lesifiso siyakhula. Ngako-ke nakuvela litfuba, wenta yona kanye lentfo lembi labeyicabanga.
6. Indvodzana yaNkulunkulu lengumoya yaba njani nguSathane Develi?
6 Kwenteka kanjalo-ke nangaSathane Develi. Kungenteka kutsi wamuva Nkulunkulu ngalesikhatsi atjela bo-Adamu na-Eva kutsi babe nebantfwana futsi batalane bandze bagcwalise umhlaba. (Genesisi 1:27, 28) Ngako-ke Sathane wacabanga, ‘Bonkhe labantfu bangakhulekela mine esikhundleni saNkulunkulu!’ Sifiso lesibi sakheka enhlitiyweni yakhe. Ekugcineni wakhohlisa Eva ngekukhuluma emanga ngaNkulunkulu. (Genesisi 3:1-5) Wase uba “nguDeveli” lokusho kutsi “uMkhohlisi.” Waphindze waba “nguSathane” lokusho kutsi “uMphikisi.”
7. (a) Kungani bo-Adamu na-Eva bagcine bafile? (b) Kungani yonkhe intalo ya-Adamu iguga futsi ifa?
7 Ngekusebentisa emanga nebucili, Sathane Develi wenta kutsi bo-Adamu na-Eva bangamlaleli Nkulunkulu. (Genesisi 2:17; 3:6) Umphumela waba kutsi bagcine bafile njengobe Nkulunkulu abeshito kutsi batawufa nabangamlaleli. (Genesisi 3:17-19) Njengobe Adamu waba ngulongakapheleli ngesikhatsi ona, bonkhe bantfwana bakhe batfola lifa lelisono kuye. (Roma 5:12) Lendzaba singayifananisa nelipani lekubhaka tinkhwa. Nangabe lelipani linesifaca, kwentekani ngaletinkwa letibhakwa ngalo? Tonkhe tiphuma tinesifaca. Ngalokufananako-ke, natsi sitfole “sifaca” sekungapheleli ku-Adamu. Kungako nje siguga futsi sifa.
8, 9. (a) Nguyiphi insayeya leyabekwa nguSathane? (b) Kungani Nkulunkulu angazange atibulale ngaso leso sikhatsi letihlubuki?
8 Ngesikhatsi Sathane enta kutsi bo-Adamu na-Eva bone kuNkulunkulu, abehola ekuhlubukeni. Abebekela kubusa kwaJehova insayeya. Empeleni Sathane abetsi: ‘Nkulunkulu ungumbusi lomubi, ucala emanga futsi ugodlela bantfu tintfo letinhle. Bantfu abakudzingi kubuswa nguye. Bangatikhetsela bona kutsi ngukuphi lokulungile nalokungakalungi. Kutawubahambela kahle nabangabuswa ngimi.’ Yini Nkulunkulu labengayenta ngalokudzelelwa lokunjena? Labanye bacabanga kutsi ngabe Nkulunkulu watibulala ngaso leso sikhatsi letihlubuki. Kodvwa loko bekutayiphendvula yini lensayeya yaSathane? Kwakungabonisa yini kutsi indlela yaNkulunkulu yekubusa ilungile?
9 Imfanelo yaJehova lephelele yekulunga ayizange imvumele kutsi abulale letihlubuki ngaleso sikhatsi. Wancuma kutsi kudzingeka sikhatsi kute aphendvule insayeya yaSathane ngendlela leyenetisako futsi abonise kutsi Develi ungumcambimanga. Ngako-ke, Nkulunkulu wakhetsa kutsi abayekele bantfu batibuse sikhashana bacondziswa nguSathane. Sizatfu lesenta Jehova wenta kanjalo nalesimente watsatsa sikhatsi lesidze ngembi kwekutsi alungise lendzaba, kutawucocwa ngaso eSehlukweni 11 salencwadzi. Kwanyalo kuhle kutsi ucabange ngaloku: Kwakusincumo lesihle yini ngabo-Adamu na-Eva kulalela Sathane, longazange abentele lokuhle? Kwakulungile yini ngabo kukholwa kutsi Jehova labebebanike konkhe lebebanako, ungumcambimanga lonelunya? Wena bewungenta njani?
10. Ungalusekela njani luhlangotsi lwaJehova ekuphendvuleni insayeya yaSathane?
10 Kuhle kutsi sicabange ngalemibuto ngobe ngamunye wetfu uhlangabetana netinkinga letitsi atifane naleti. Kodvwa wena unelitfuba lekusekela luhlangotsi lwaJehova kute aphendvule lensayeya yaSathane. Ungamemukela Jehova njengeMbusi wakho, futsi ubonise kutsi Sathane ungumcambimanga. (Tihlabelelo 73:28; Taga 27:11) Lokudzabukisako kutsi bambalwa kuphela bantfu labakhetsa kwenta njalo kuletigidzigidzi letikhona emhlabeni. Loku kuphakamisa umbuto lobalulekile, liBhayibheli lifundzisa kutsi nguSathane yini vele lobusa lelive?
NGUBANI LOBUSA LELIVE?
11, 12. (a) Kulingwa kwaJesu kubonisa njani kutsi Sathane nguye lobusa lelive? (b) Yini lenye lebonisa kutsi Sathane nguye longumbusi walelive?
11 Jesu akazange akungabate kutsi nguSathane lobusa lelive. Ngalelinye lilanga ngendlela lesimanga, Sathane wakhombisa Jesu “yonkhe imibuso nebucwebecwebe bayo.” Ngako wetsembisa Jesu loku: “Konkhe loku ngitakunika kona, nawungamane uwe phansi nje, ungikhotsame.” (Matewu 4:8, 9; Lukha 4:5, 6) Cabanga ngaloku. Bekutawuba silingo yini loku kuJesu kube Sathane abengesuye umbusi walemibuso? Jesu akazange akuphike kutsi bonkhe labohulumende baSathane. Ngalokucinisekile, kube Sathane abengesuye umbusi walemibuso, Jesu abengakwenta konkhe loko abekusho.
12 Kuliciniso kutsi Jehova nguNkulunkulu somandla, uMdali wemhlaba nesibhakabhaka lesimangalisako. (Sembulo 4:11) Akukho lapho liBhayibheli lisho khona kutsi Nkulunkulu Jehova nobe Jesu Khristu bababusi balelive. Ngebusuku bakhe bekugcina alapha emhlabeni Jesu wabita Sathane ngalokucondzile ngekutsi nguye “umbusi walelive.” (Johane 12:31; 14:30; 16:11) LiBhayibheli liphindze libite Sathane Develi ngekutsi ‘ngunkulunkulu walomhlaba.’ (2 Khorinte 4:3, 4) Macondzana nalomphikisi nobe Sathane, umphostoli Johane wabhala: “Umhlaba wonkhe ungephansi kwemandla aLomubi.”
INDLELA LIVE LASATHANE LELITAWUSUSWA NGAYO
13. Kungani sidzinga live lelisha?
13 Umnyaka ngamunye bubi buchubeka bandza kakhulu. Kugcwele emabutfo lalwako, betembusave labangakatsembeki, baholi benkholo labatentisako, kanye netigebengu letite nembeza. Kute umuntfu longakwati kulungisa lelive. LiBhayibheli libonisa kutsi sesisedvute sikhatsi lapho Nkulunkulu atawususa khona lelive lelibi emphini yakhe i-Amagedoni. Loku kutawuvulela live lelisha indzawo.
14. Ngubani Nkulunkulu lamkhetse kutsi abe nguMbusi weMbuso wakhe, futsi loku kwabiketelwa njani?
14 Nkulunkulu Jehova ukhetse Jesu Khristu kutsi abe nguMbusi weMbuso wakhe wasezulwini nobe hulumende. Endvulo liBhayibheli labiketela loku: “Ngobe tsine sitalelwe umntfwana, siphiwe indvodzana. Umbuso uyawuba semahlombe akhe. Uyawutsiwa . . . yiNkhosi Yekuthula. Umbuso wakhe uyawukhula, kuthula nenhlalakahle kungeke kuphele.” (Isaya 9:6, 7) Macondzana nembuso, Jesu wafundzisa balandzeli bakhe kutsi bathandaze kanjena: “Umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:10) Njengobe sitawubona kulencwadzi, uMbuso waNkulunkulu utawususa bonkhe labohulumende bese wona utsatsa sikhundla. (Danyela 2:44) UMbuso waNkulunkulu utawubese uletsa lipharadisi emhlabeni.
LIVE LELISHA LISEDVUTE!
15. Uyini ‘umhlaba lomusha’?
15 LiBhayibheli liyasicinisekisa: “Kepha ngesetsembiso [saNkulunkulu] silindzele emazulu lamasha, nemhlaba lomusha, lapho kubusela khona kulunga.” (2 Phetro 3:13; Isaya 65:17) Ngalesinye sikhatsi liBhayibheli nalikhuluma ‘ngemhlaba’ lisuke libhekisele kubantfu labahlala kuwo. (Genesisi 11:1) Ngako ‘umhlaba lomusha’ lolungile usicumbi sebantfu labemukelwa nguNkulunkulu.
16. Ngusiphi sipho lesiligugu Nkulunkulu latsi utasiniketa labo labamukelako, futsi yini lokufanele siyente kute sisitfole?
16 Jesu wetsembisa kutsi emhlabeni lomusha, labo labemukelwa nguNkulunkulu batawutfola sipho ‘lesikuphila lokuphakadze.’ (Makho 10:30) Sicela uvule liBhayibheli lakho kuJohane 3:16 nakusehluko 17:3, ufundze kutsi Jesu watsi yini lokufanele siyente kute sitfole kuphila lokuphakadze. Nyalo cabanga ngetibusiso liBhayibheli lelitsi titawujatjulelwa ngulabo labatawutfola sipho lesihle lesivela kuNkulunkulu ePharadisi lasemhlabeni lelitako.
17, 18. Singaciniseka njani kutsi kuyoba nekuthula nekulondzeka emhlabeni wonkhe?
17 Bubi, timphi, bugebengu, kanye nebudlova kuyophela. “Benti balokubi bayawunyamalala . . . Kodvwa labamnene bayawulidla lifa lemhlaba.” (Tihlabelelo 37:10, 11) Kutawuba nekuthula ngobe ‘Nkulunkulu uyawucatulula imibango yetive letinyenti.’ (Tihlabelelo 46:9; Isaya 2:4) ‘Ngemalanga ayo kutawandza kulunga, kwandze nekuthula siphelane.’—futsi loko kusho kutsi phakadze.
18 Tikhonti taJehova tiyophila ngekulondzeka. Ngalesikhatsi ema-Israyeli alalela Nkulunkulu, abephila ngekulondzeka. (Levithikhusi 25:18, 19) Cabanga kutsi kuyoba kuhle kanjani nasekunekulondzeka lokunjalo ePharadisi!
19. Yini lesenta sati kutsi eveni lelisha laNkulunkulu kudla kuyoba yinala?
19 Angeke isaba khona indlala. Umhlabeleli wahlabela watsi: ‘Kutawuba nenala emasimini, lenala isibekele ticongo tetintsaba, kube tiphihli.’ (Tihlabelelo 72:16) Nkulunkulu Jehova utawubusisa labalungile, futsi ‘umhlaba utawuba nesivuno lesihle senala.’
20. Yini lesicinisekisako kutsi wonkhe umhlaba uyoba lipharadisi?
20 Umhlaba wonkhe uyoba lipharadisi. Emhlabeni lowonakaliswe bantfu labanesono kuyokwakhiwa tindlu letinhle futsi kulinywe netingadzi. (Isaya 65:21-24; Sembulo 11:18) Njengobe sikhatsi sichubeka tincenye temhlaba letinebantfu tiyonwetjwa kuze kube ngulapho umhlaba wonkhe sewumuhle futsi ukhicita njengensimi yase-Edeni. Nkulunkulu angeke ehluleke ‘kuvula sandla sakhe esutsise tonkhe tifiso talokuphilako.’
21. Yini lekhombisa kutsi kuyoba nekuthula emkhatsini webantfu netilwane?
21 Kuyoba nekuthula emkhatsini webantfu netilwane. Tilwane tesiganga naletifuywako tiyodla ndzawonye. Ngisho tilwane letiyingoti lamuhla, umfana lomncane angeke atesabe
22. Yini leyowenteka ngekugula?
22 Kugula kuyophela. NjengeMbusi weMbuso waNkulunkulu wasezulwini, Jesu utawelapha bantfu ngelizinga lelisetulu kwendlula indlela labebalapha ngayo ngalesikhatsi alapha emhlabeni. (Matewu 9:35; Makho 1:40-42; Johane 5:5-9) Ngemuva kwaloko “kute lohlala [khona] loyakutsi: ‘Ngiyagula.’”
23. Kungani kuvuswa kwalabafile kutasiletsela injabulo etinhlitiyweni tetfu?
23 Tihlobo tetfu letifile tiyovuswa setinelitsemba lekungaphindzi tife. Bonkhe labo labafile labasenkhumbulweni yaNkulunkulu bayovuswa. Ecinisweni “labalungile nalabangakalungi, bayawuvuka ekufeni.”
24. Utiva njani ngekuphila ePharadisi emhlabeni?
24 Cabanga ngelikusasa lelihle lelilindzelwe ngulabo labakhetsa kufundza nekukhonta uMdali wetfu Lophakeme, Nkulunkulu Jehova. Jesu abekhuluma ngeliPharadisi lelitako emhlabeni ngalesikhatsi etsembisa lesinye saletigelekece labetselwa nato nakatsi: “Utakuba nami ePharadisi.” (Lukha 23:43) Kubaluleke kakhulu kutsi sifundze lokunyenti ngaJesu Khristu, letiyotfolakala ngaye tonkhe letintfo.

robotstxt: allowed

filter: keep


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
11 Nganikwa umhlanga lonjengendvuku ngesikhatsi kutsiwa: “Sukuma ukale indzawo lengcwele yelithempeli laNkulunkulu nelilati kanye nalabo labakhonta kuyo.
2 Kodvwa libala lelingephandle kwalendzawo lengcwele yelithempeli lishiye ungalikali, ngobe linikwe tive, futsi titawuligcobagcoba ngetinyawo lidolobha lelingcwele, tinyanga letingemashumi lamane nakubili.
3 Ngitawubangela bofakazi bami lababili kutsi baphrofethe emalanga layinkhulungwane nemakhulu lamabili nemashumi lasitfupha, bembetse tindvwangu temasaka.”
4 Laba bamelelwa tihlahla temncuma letimbili, netintsi tetibane letimbili, futsi beme embikweNkhosi yemhlaba.
5 Nangabe kukhona lofuna kubalimata, kuphuma umlilo emilonyeni yabo ucedze titsa tabo. Nakukhona lotawufuna kubalimata, kufanele abulawe ngaleyo ndlela.
6 Baneligunya lekuvala sibhakabhaka kuze imvula ingani ngalamalanga labaphrofetha ngawo, futsi baneligunya etikwemanti kuze bawagucule abe yingati, nelekushaya umhlaba ngayo yonkhe inhlobo yetinhlupho ngendlela labafisa ngayo.
7 Nasebacedzile kufakaza, silo sasendle lesiphuma emgodzini longenamkhawulo sitawulwa nabo, sibancobe siphindze sibabulale.
8 Tidvumbu tabo titawuba semgwacweni lomkhulu welidolobha lelikhulu, ngekwemfanekiso lelibitwa ngekutsi yiSodoma nangekutsi yiGibhithe, lapho kwabetselwa khona iNkhosi yabo.
9 Bantfu, tinhlanga, tilwimi, netive batawutibuka letidvumbu tabo emalanga lamatsatfu nehhafu, futsi ngeke bavume kutsi letidvumbu tingcwatjwe.
10 Nalabo labahlala emhlabeni batawujabula, bahalalise, baphane netipho, ngobe labaphrofethi lababili bebahlupha labo labahlala emhlabeni.
11 Ngemuva kwalamalanga lamatsatfu nehhafu, umoya wekuphila lovela kuNkulunkulu wangena kubo, basukuma bema ngetinyawo; labo labababona besaba kakhulu.
12 Beva livi lelikhulu livela ezulwini litsi kubo: “Yenyukelani lapha.” Ngako benyukela ezulwini ngelifu, netitsa tabo tababona.
13 Ngaleso sikhatsi kwaba nekutamatama lokukhulu kwemhlaba, nencenye yelishumi yelidolobha yawa; bantfu labatinkhulungwane letisikhombisa babulawa ngulokutamatama kwemhlaba, labanye bona besaba futsi bakhatimulisa Nkulunkulu welizulu.
14 Sewendlulile maye wesibili, futsi maye wesitsatfu uta ngekushesha.
15 Ingilosi yesikhombisa nayo yashaya licilongo layo. Kwevakala emavi lamakhulu ezulwini atsi: “Umbuso wemhlaba sewunguMbuso weNkhosi yetfu newaKhristu wayo, yona itawubusa njengenkhosi phakadze naphakadze.”
16 Labadzala labangemashumi lamabili nakune lebebahleti etihlalweni tabo tebukhosi embikwaNkulunkulu, bakhotsama futsi bakhonta Nkulunkulu,
17 batsi: “Siyakubonga Jehova Nkulunkulu, Somandla, Loyo lokhona nalabekhona, ngobe usebentise emandla akho lamakhulu, wacala kubusa njengenkhosi.
18 Kodvwa tive tatfukutsela, intfukutselo yakho nayo yefika, sefika nesikhatsi lesibekiwe sekutsi labafile behlulelwe, nesekunika tinceku takho letibaphrofethi umvuzo, kuhlanganise nalabangcwele kanye nalabo labesaba libito lakho, labancane nalabakhulu, nesekubhubhisa labo labamosha umhlaba.”
19 Indzawo lengcwele yelithempeli laNkulunkulu lesezulwini yavulwa, nelibhokisi lesivumelwane labonakala kulendzawo lengcwele yelithempeli lakhe. Kwaba nemibane, emavi, kudvuma kwelitulu, kutamatama kwemhlaba, kanye nesangcotfo lesikhulu.
Tfumela
Tfumela
I-NEW WORLD TRANSLATION OF THE HOLY SCRIPTURES
Sembulo 11
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
4 Ngemuva kwaletintfo, ngatsi ngiyabuka ngabona umnyango lovulekile ezulwini, futsi livi lekucala lengaliva belinjengelekukhala kwelicilongo, likhuluma nami litsi: “Yenyukela lapha ngitekubonisa tintfo lokufanele tenteke.”
2 Ngekushesha ngemva kwaloko umoya waNkulunkulu wehlela kimi, ngabona sihlalo sebukhosi sisendzaweni yaso ezulwini, kunalohleti kuso.
3 Loyo lohleti kuso ufanana nelitje lejasiphi, nelitje lelibovu leliligugu, futsi sihlalo sebukhosi situngeletwe ngumushi wenkosazana lonjengesimaragidu.
4 Lesihlalo sebukhosi situngeletwe tihlalo tebukhosi letingemashumi lamabili nakune, nakuto ngabona kuhleti labadzala labangemashumi lamabili nakune bembetse tingubo tangetulu letimhlophe, nasetinhloko tabo kunemichele yeligolide.
5 Kulesihlalo sebukhosi kuphuma imibane, emavi kanye nekudvuma kwelitulu; embikwaso kunetibane temlilo letisikhombisa letivutsako, futsi timelela imimoya lesikhombisa yaNkulunkulu.
6 Embikwalesihlalo sebukhosi kunalokutsite lokufana nelwandle loluyingilazi, lokunjengekristalu.
Emkhatsini lapho kunalesihlalo sebukhosi khona nasemaceleni aso, kunetidalwa letine letiphilako letigcwele emehlo ngembili nangemuva.
7 Sidalwa lesiphilako sekucala sinjengelibhubesi, sesibili sinjengenkunzana, sesitsatfu sinebuso lobufana nebemuntfu, kantsi sesine sona sinjengelusoti lolundizako.
8 Ngasinye saletidalwa letine letiphilako sinetimphiko letisitfupha, futsi tigcwele emehlo yonkhe indzawo ngisho nangaphansi. Busuku nemini tihlale titsi: “Ungcwele, ungcwele, ungcwele Jehova Nkulunkulu Somandla, labekhona, lokhona, futsi lotako.”
9 Nobe kunini lapho letidalwa letiphilako tikhatimulisa, tidvumisa, futsi tibonga Loyo lohleti esihlalweni sebukhosi, lophila phakadze naphakadze,
10 labadzala labangemashumi lamabili nakune baguca embikwaLoyo lohleti kulesihlalo sebukhosi, bakhotsamele Loyo lophila phakadze naphakadze, betfule nemichele yabo bayibeke embikwalesihlalo sebukhosi, batsi:
11 “Kukufanele Jehova Nkulunkulu wetfu kwemukela inkhatimulo, ludvumo, nemandla, ngobe wadala tonkhe tintfo, nangentsandvo yakho taba khona futsi tadalwa.”
Tfumela
Tfumela
I-NEW WORLD TRANSLATION OF THE HOLY SCRIPTURES
Sembulo 4
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tsintsana Natsi
Siyajabula kusita bonkhe bantfu labatsandza kufundza liBhayibheli nobe labafuna kwati ngemsebenti lesiwenta emhlabeni wonkhe. Sebentisa yinye yaletindlela letilandzelako kuze uchumane naBoFakazi BaJehova endzaweni yangakani.
● Cela kufundziswa liBhayibheli mahhala
● Tfola Lihholwa leMbuso laBoFakazi BaJehova
● Tfola lilanga nendzawo lakutawugujelwa khona Sikhumbuto sekufa kwaJesu lokwentiwa yonkhe minyaka
● Tfola indzawo lapho kutawube kunemhlangano lomkhulu waBoFakazi BaJehova
● Vakashela lelinye lemahhovisi etfu eligatja
● Sebentisa lemininingwane lengentasi nawufuna kusishayela noma kusibhalela
EZimbabwe
Watch Tower Bible and Tract Society
Private Bag WG-5001
WESTGATE
ZIMBABWE
+263 4-2910591
+263 712-604892
+263 772-472403
+263 772-472404
Tikhatsi Temsebenti
NgeMsombuluko kuya kuLesihlanu
Nga-8:00 ekuseni kuya ku-5:00 entsambama


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
20 “Ngobe uMbuso welizulu ufana nemuntfu lowaphuma ekuseni kakhulu ayewucasha bantfu lebebatawusebenta ensimini yakhe yemagilebisi.
2 Nasavumelene nabo kutsi utawubaholela denariyo munye ngelilanga, wabatfumela ensimini yakhe.
3 Waphindze waphuma nasekuyawushaya insimbi yemfica ekuseni, wabona labanye beme ngasemakethe bete umsebenti,
4 watsi kubo: ‘Nani hambani niye ensimini yami, ngitaniholela loko lokunifanele.’
5 Ngako bahamba. Waphindze waphuma futsi nasekuyawushaya insimbi yelishumi nakubili emini nanasekuyawushaya insimbi yesitsatfu ntsambama, wenta lokufanako.
6 Ekugcineni, nasekuyawushaya insimbi yesihlanu ntsambama waphuma, watfola labanye bemile, wase utsi kubo: ‘Nimeleni lapha lilanga lonkhe ningasebenti?’
7 Bamphendvula batsi: ‘Kungobe kute losicashile.’ Wase utsi kubo: ‘Nani-ke yanini ensimini yami.’
8 “Nasekuhwalala, lomnikati wensimu watsi endvuneni yakhe: ‘Bita letisebenti utinike imiholo yato, ucale ngaletifike ekugcineni, ugcine ngaletifike kucala.’
9 Nguleyo naleyo ndvodza leyayicale kusebenta nasekutawushaya insimbi yesihlanu entsambama yatfola denariyo munye.
10 Ngako labo lebebafike kucala bacabanga kutsi batawutfola lokunyenti, kodvwa batsi nabefika, nabo banikwa denariyo munye.
11 Nabanikwa lodenariyo, bacala kukhonona kumnikati wensimu,
12 batsi: ‘Laba labafike ekugcineni basebente li-awa linye nje kuphela, kodvwa ubaholela umholo lolingana newetfu tsine lesisebente lilanga lonkhe, sashiswa nalilanga!’
13 Kodvwa watsi kulomunye wabo: ‘Ndvodza, kute lokubi lengikwentile. Angitsi vele sivumelene ngekutsi ngitaniholela denariyo munye?
14 Tsatsani lokukwenu nihambe. Yintfo lengiyifunako kutsi nginike laba labafike ekugcineni loko lengininika kona nani.
15 Akukafaneli yini ngente lengikufunako ngetintfo tami? Nobe ninemona ngekutsi mine ngilungile?’
16 Ngako-ke bekugcina bayawuba bekucala, nebekucala babe bekugcina.”
17 Kutsite nasebasendleleni leyenyukela eJerusalema, Jesu wabitela bafundzi bakhe labalishumi nakubili ngasese watsi kubo:
18 “Nyalo senyukela eJerusalema, futsi iNdvodzana yemuntfu itawunikelwa kubaphristi labakhulu nasetatini temtsetfo, batayilahla ngelicala batsi ayibulawe,
19 bese bayinikela kubantfu betive kute bahlekise ngayo, bayibhambabule babuye bayibetsele, kutsi ngelilanga lesitsatfu ivuswe.”
20 Unina wemadvodzana aZebedi weta kuye ahamba nemadvodzana akhe lamabili, wefika waguca wacela lokutsite kuye.
21 Jesu watsi: “Ufunani?” Lomake watsi: “Ngicela kutsi emadvodzana ami ahlale nawe eMbusweni wakho, lenye ibe ngesekudla sakho, lenye ibe ngesencele sakho.”
22 Jesu waphendvula watsi: “Aniyati lentfo leniyicelako. Ningayinatsa yini lendzebe lengitayinatsa?” Batsi: “Yebo singayinatsa.”
23 Watsi kubo: “Vele nitayinatsa, kodvwa akusimi loncumako kutsi ngubani lotawuhlala ngesekudla nobe ngesencele sami eMbusweni, ngobe labo labatawuhlala ngulabo labalungiselwe kona nguBabe.”
24 Laba labanye labalishumi batsi nabeva ngaloko, babatfukutselela laba lababili.
25 Kodvwa Jesu wababita watsi kubo: “Niyati kutsi babusi betive bayatiphakamisa futsi tikhulu tibusa ngekucindzetela.
26 Akusinjalo ngani, ngobe nobe ngubani lofuna kuba mkhulu emkhatsini wenu kufanele abe yinceku yenu,
27 nanobe ngubani lofuna kuba wekucala emkhatsini wenu kufanele abe sisebenti senu.
28 Ngobe neNdvodzana yemuntfu ayizange itele kutewusetjentelwa, kodvwa yetela kutewuba yinceku nekunikela ngemphefumulo wayo kutsi ube yinhlawulo yalabanyenti.”
29 Nasebaphuma eJerikho, Jesu walandzelwa sicumbi lesikhulu sebantfu.
30 Emadvodza lamabili latimphumphutse labehleti eceleni kwemgwaco atsi nakeva kutsi nguJesu lona lowendlulako, amemeta atsi: “Nkhosi, Ndvodzana yaDavide, sihawukele!”
31 Sicumbi sebantfu sawekhuta satsi akabindze; kodvwa amemeta kakhulu atsi: “Nkhosi, Ndvodzana yaDavide, sihawukele!”
32 Ngako Jesu wema, watsi kuwo: “Nifuna nginenteleni?”
33 Amphendvula atsi: “Nkhosi, sente sibone.”
34 Jesu wawahawukela lamadvodza, wawatsintsa emehlo, futsi abona ngaleso sikhatsi, ase ayamlandzela.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 20
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Indzaba 28: Indlela Luswane LolunguMosi Lolwasindziswa Ngayo
UYALUBONA loluswane lolukhalako, futsi lolubambe umunwe walekhosatana. Ligama lalo nguMosi. Uyayati kutsi ingubani lenkhosatana lenhle? Yindvodzakati yaFaro, inkhosi yaseGibhithe.
Ngenca yekutsi make waMosi abengafuni kutsi umntfwana wakhe abulawe bantfu baseGibhithe, wamfihla waze waba netinyanga letintsatfu budzala. Kodvwa bekati kutsi kukhona lobekungenteka amtfole, ngako naku lakwenta kuze amsindzise.
Watsatsa ibhasikidi wayilungisa kahle kute ingangenwa ngemanti. Watsatsa loluswane walufa ekhatsi kuyo, wase uyoyibeka ekhatsi emhlangeni loselusentseni lweMfula iNayili. Watjela sisi waMosi Miriyamu kutsi eme edvute nalebhasikidi kute ayigadze.
Ngemuva kwaloko, indvodzakati yaFaro yefika itewugeza eMfuleni iNayili. Yabona ibhasikidi ibekwe emhlangeni. Yabita lomunye wetincekukati tayo yatsi: ‘Ngicela uyongitsatsela leya bhasikidi.’ Indvodzakati yenkhosi yatsi nayiyivula, yabona luswane loluhle. Lwalukhala futsi yaluhawukela. Yayingafuni kutsi lubulawe.
Miriyamu wabese uyasondzela. Angitsi uyambona lana esitfombeni? Wefika watsi: ‘Ngingakufunela yini umfati longumIsrayeli atekumunyisela loluswane?’
Indvodzakati yaFaro yamphendvula yatsi: ‘Ngingabonga, hamba uyomfuna.’
Miriyamu wagijima masinyane walandza make wakhe. Nakefika make waMosi, indvodzakati yaFaro yatsi kuye: ‘Ngitsatsele nangu umntfwana ungimunyisele yena, mine ngitakuholela.’
Lomake walutsatsa loluswane lwakhe wayolunakekela. Kwatsi nasekakhulile Mosi wamtsatsa wamyisa endvodzakatini yaFaro, futsi yona yamphatsisa kwemntfwana wayo. Sewuyabona manje kutsi kwenteka njani kutsi Mosi akhulele endlini yaFaro.
Eksodusi 2:1-10.
Imibuto
- Ngubani loluswane lolulapha esitfombeni, futsi lubambe iminwe yabani?
- Make waMosi wentani kuze amvikele kutsi angabulawa?
- Ngubani lentfombatana lencane lekulesitfombe, futsi yentani?
- Indvodzakati yaFaro nayitfola loluswane, Miriyamu watsini kuyo?
- Yatsini lenkhosatana kumake waMosi?
Imibuto leyengetiwe
- Fundza Eksodusi 2:1-10.
Nguliphi litfuba abenalo make waMosi ekucecesheni umtfwana wakhe kusukela aseluswane, futsi loku kubabekela siphi sibonelo batali lamuhla? (Eks. 2:9, 10; Dut. 6:6-9; Taga 22:6; Ef. 6:4; 2 Thim. 3:15)


text:
SEHLUKO SESIKHOMBISA
Litsemba Lelingulona Lona Ngetihlobo Tetfu Letifile
Sati njani kutsi luvuko lutawuba khona vele?
Jehova utiva njani ngekuvusa labafile?
Bobani labatawuvuswa?
1-3. Bonkhe bantfu bagijinyiswa ngusiphi sitsa, futsi kucoca ngaloko lokufundziswa liBhayibheli kusisita ngani?
TICABANGE ubalekela sitsa lesinelulaka. Sinemandla futsi sinematubane kunawe. Uyati kutsi asinamusa ngobe uke wasibona sibulala labanye bangani bakho. Ubatse uyatati ngematubane, usitfola sila emuva kwakho. Kuphela emachinga. Kutsi kusenjalo, kuvele umuntfu longakulamulela. Unemandla kunalesitsa sakho, futsi wetsembisa kukusita. Kutsi hhemu!
2 Ngemcondvo lotsite, ugijinyiswa sitsa lesitsite. Sonkhe sigijinyiswa nguleso sitsa. Njengobe sifundzile esehlukweni lesendlulile, liBhayibheli libita kufa ngekutsi sitsa. Kute namunye wetfu longasishiya nobe alwe naso futsi asehlule. Labanyenti betfu basibonile lesitsa sibulala bantfu lababatsandzako. Kodvwa Jehova unemandla lamakhulu kunekufa. UnguMkhululi lonelutsandvo futsi losavele abonisile kutsi angasehlula lesitsa. Wetsembisa kutsi utasibhubhisa lesitsa lesikufa, singaphindzi sibe khona. LiBhayibheli lifundzisa kutsi: “Sitsa sekugcina lesiyawucitfwa kufa.” (1 Khorinte 15:26) Tindzaba letimnandzi leto!
3 Ase sicoce kafishane ngekutsi siva kunjani nakufa umuntfu lesimtsandzako. Loku kutasisita sati ngalokunye lokujabulisako. Jehova utsembisa kutsi labafile batawuphindze baphile. (Isaya 26:19) Batawuvuswa. Litsemba leluvuko-ke lelo!
NAKUFA UMUNTFU LESIMTSANDZAKO
4. (a) Kungani indlela Jesu lenta ngayo nakufe umuntfu lamtsandzako isifundzisa ngemiva yaJehova? (b) Kwakubobani bangani baJesu?
4 Wake wafelwa ngumuntfu lomtsandzako? Buhlungu, kudzabuka kanye nekuphelelwa ngemandla kungabonakala kungabeketeleleki. Etikhatsini letinjalo, kudzingeka sifundze Livi laNkulunkulu kute sitfole indvudvuto. (2 Khorinte 1:3, 4) LiBhayibheli liyasisita sicondze kutsi Jehova naJesu bativa njani ngekufa. Jesu, lowalingisa Babe wakhe ngalokuphelele, wabuva buhlungu bekufelwa. (Johane 14:9) Ngesikhatsi aseJerusalema, abevame kuvakashela Lazaro nabodzadzewabo, boMariya naMata, labebahlala eBhetaniya, lidolobha lelalisedvute. Baba bangani labakhulu. LiBhayibheli litsi: “Jesu abebatsandza boMata nadzadzewabo kanye naLazaro.” (Johane 11:5) Njengobe sifundzile esehlukweni lesendlulile, Lazaro wagcina afile.
5, 6. (a) Wentani Jesu ngesikhatsi anetihlobo nebangani baLazaro labebakhala? (b) Kungani kukhala kwaJesu kusikhutsata?
5 Wativa njani Jesu nakufa umngani wakhe? Kulandzisa kusitjela kutsi Jesu waya etihlotjeni nakubangani baLazaro labebakhala. Nakababona, weva buhlungu kakhulu. “Wabibitseka, wadzabuka kakhulu.” Lendzaba iphindze itsi, “Jesu wakhala tinyembeti.” (Johane 11:33, 35) Kukhala kwaJesu kwakusho kutsi abengenalitsemba yini? Cha, akunjalo! Empeleni Jesu bekati kutsi kunalokutsite lokumangalisako lokwakutakwenteka. (Johane 11:3, 4) Nobe kunjalo, wabuva buhlungu nelusizi lwekufelwa.
6 Ngalokufanako, kukhala kwaJesu natsi kuyasikhutsata. Kusifundzisa kutsi Jesu naBabe wakhe, Jehova, bayakutondza kufa. Kodvwa Nkulunkulu Jehova unemandla ekulwa nalesitsa futsi asehlule. Ase sibone kutsi Nkulunkulu wanika Jesu emandla ekwentani.
“LAZARO! PHUMA!”
7, 8. Kungani simo saLazaro sasibonakala singetsembisi kubantfu labebalapho, kodvwa Jesu wentani?
7 Lazaro abengcwatjwe emgedzeni. Jesu watsi akususwe lelitje lelaliwuvalile. Mata wala ngobe kwase kuphele emalanga lamane Lazaro afile, futsi kungenteka kutsi sidvumbu sakhe sase sicala kubola. (Johane 11:39) Ngembono wemuntfu, lalingekho ngisho nalelincane litsemba lekutsi angavuka.
8 Litje lesuswa, Jesu wamemeta ngelivi lelikhulu, watsi: “Lazaro! Phuma!” Yini leyenteka? “Umufi waphuma.” (Johane 11:43, 44) Cabanga indlela labebajabule ngayo bantfu labebalapho. Nobe ngabe labo bebalapho kwakubomnakabo Lazaro, tihlobo takhe, bangani, nobe bomakhelwane, bebati kutsi abefile. Kodvwa abesavusiwe
9, 10. (a) Jesu watsi ngubani uMtfombo wemandla ekuvusa Lazaro? (b) Kusisita ngani kufundza tindzaba letikhuluma ngeluvuko eBhayibhelini?
9 Jesu akazange atsi lesimangaliso usenta ngemandla akhe. Emthandazweni wakhe ngembi kwekuvusa Lazaro, washo kutsi nguJehova longuMtfombo weluvuko. (Johane 11:41, 42) Jehova abengacali kusebentisa emandla akhe ngalendlela. Kuvuswa kwaLazaro kungulesinye setimangaliso kuletiyimfica tekuvuswa kwebantfu lokukhulunywa ngato eVini laNkulunkulu. * Kufundza ngaletimangaliso kuyajabulisa. Tisifundzisa kutsi Nkulunkulu akakhetsi, ngobe labo labavuswa bebafaka ekhatsi labancane nalabadzala, emadvodza nebafati, ema-Israyeli nalabangesiwo ema-Israyeli. Bajabula kakhulu bantfu! Sibonelo saloku kungalesikhatsi Jesu avusa intfombatane lencane ekufeni, batali bayo ‘bamangala kakhulu.’ (Makho 5:42) Jehova abebaletsele injabulo labebangeke bayikhohlwe.
10 Kuliciniso kutsi bantfu labavuswa nguJesu baphindze bafa. Loku kusho kutsi kubavusa kwakhe kwakukudlala ngesikhatsi yini? Cha, akusho loko. Letindzaba teliBhayibheli tigcizelela emaciniso labalulekile futsi tisiniketa litsemba.
KUFUNDZA ETINDZABENI TELUVUKO
11. Indzaba lemayelana nekuvuswa kwaLazaro ilifakazela njani liciniso lelikuMshumayeli 9:5?
11 LiBhayibheli lifundzisa kutsi labafile “abati lutfo.” Indzaba yaLazaro iyakucinisekisa loko. Nasavusiwe, wamangalisa bantfu yini ngekubacocela ngekutsi lizulu linjani? Nobe wabesabisa yini ngetindzaba letetfusako tesihogo semlilo? Cha, akakwentanga loko. LiBhayibheli alisitjeli kutsi Lazaro wakhuluma tindzaba letinjena. Kulamalanga lamane afile, ‘abengati lutfo.’ (Umshumayeli 9:5) Lazaro abemane nje alele ekufeni.
12. Singaciniseka njani kutsi Lazaro wavuswa?
12 Indzaba yaLazaro isicinisekisa kutsi luvuko luyawuba khona nakanjani, akusiyo nje inganekwane. Jesu wavusa Lazaro embikwebantfu labanyenti. Ngisho nebafundisi labebamenyanya Jesu, behluleka kuphika kutsi lesimangaliso sentekile. Esikhundleni saloko batsi: “Senta njani? Lomuntfu [Jesu] wenta tibonakaliso letinyenti.” (Johane 11:47) Labanyenti beta batewubona Lazaro lovusiwe. Umphumela waba kutsi, labanye kubo bamkholwa Jesu. Babona kutsi utfunywe nguNkulunkulu lapho avusa Lazaro. Lobufakazi bacaca bha kangangekutsi labanye baholi bemaJuda lababi bahlela kubulala Jesu kanye naLazaro.
13. Yini lesicinisekisako kutsi Jehova angabavusa labafile?
13 Kubulima yini kwemukela luvuko njengentfo letakwenteka? Cha, akunjalo ngobe Jesu watsi “bonkhe bantfu labasemathuneni” bayawuvuswa. (Johane 5:28) Jehova nguye uMdali wetintfo tonkhe. Kufanele kube matima yini kukholwa kutsi angabadala kabusha bantfu? Kuliciniso kutsi konkhe kutakuya ngekutsi bobani labasenkhumbulweni yakhe. Angabakhumbula yini bantfu labanyenti kangaka lesibatsandzako labafile? Kunetigidzigidzi tetinkhanyeti esibhakabhakeni, kodvwa Nkulunkulu utibita tonkhe ngemabito. (Isaya 40:26) Ngako Nkulunkulu Jehova angabakhumbula bonkhe lesibatsandzako labafile, futsi ukulungele kubavusa baphindze baphile.
14, 15. Njengobe kuboniswa nguloko lokwashiwo nguJobe, Jehova utiva njani ngekuvusa labafile?
14 Utiva njani Jehova ngekuvusa labafile? LiBhayibheli lifundzisa kutsi Jehova ulobikela kuvusa labafile. Indvodza lelungile lenguJobe yabuta: “Nangabe umuntfu afa, uyawuphindze aphile yini?” Jobe abekhuluma ngekulindza ethuneni kuze kube sikhatsi lesifanele saNkulunkulu kutsi amvuse. Watsi kuJehova: “Uyawungibita, mine ngikuphendvule. Uyawufisa kubona leso sidalwa lesentiwa tandla takho.”
15 Awucabange nje! Jehova uyakulobikela kuvusa labafile. Akusijabulisi yini kwati kutsi Jehova utiva ngalendlela? Kodvwa kutsiwani ngeluvuko lolutako? Bobani labatawuvuswa, futsi batawuvuselwa kuphi?
“BONKHE LABASEMATHUNENI”
16. Labafile batawuvuselwa ekuphileni lokunjani?
16 Tindzaba letiseBhayibhelini letimayelana neluvuko tisifundzisa lokunyenti ngeluvuko lolutako. Bantfu labavuswa lapha emhlabeni baphindze bahlangana netihlobo tabo. Luvuko lolutako nalo luyofanana nalolu
17. Batawuba banyenti kangakanani bantfu labatawuvuswa?
17 Bobani labatawuvuswa? Jesu watsi ‘bonkhe bantfu labasemathuneni bayawuliva livi lakhe [Jesu] bavuke.’ (Johane 5:28, 29) Ngalokufananako, Sembulo 20:13 sitsi: “Lwandle lwakhipha labafile lababekulo, kufa [“neHayidesi,” NW.] kwaniketa labafile lababekuko.” Ligama lelitsi “Hayidesi” limane nje lisho indzawo lengumfanekiso lapho bantfu labanyenti labafile balala khona . (Fundza Sandzisanchazo, emakhasini 212-13.) Emathuna angeke aphindze abe khona. Tigidzigidzi tebantfu labangcwatjwa kuwo tiyovuswa. Umphostoli Pawula watsi: “Bonkhe bantfu, labalungile nalabangakalungi, bayawuvuka ekufeni.” (Imisebenti 24:15) Kusho kutsini loku?
18. Bobani labahlanganiswe emkhatsini ‘walabalungile’ labatawuvuswa, futsi wena utiva njani ngalelitsemba?
18 “Labalungile” bafaka ekhatsi bantfu labanyenti lesifundza ngabo eBhayibhelini labaphila ngembi kwekuba Jesu ete emhlabeni. Laba bafaka ekhatsi Nowa, Abrahama, Sara, Mosi, Ruthe, Esta, nalabanye labanyenti. Labanye kulamadvodza nebafati lebebanelukholo lolucinile kukhulunywa ngabo encwadzini yemaHebheru sehluko 11. Kodvwa “labalungile” baphindze bahlanganise tinceku taJehova letifa esikhatsini lesiphila kuso. Ngelitsemba leluvuko, nyalo asisakwesabi kufa.
19. Bobani ‘labangakalungi,’ futsi nguliphi litfuba Jehova latabaniketa lona?
19 Kutsiwani ngabo bonkhe labo labangazange bakhonte Jehova nobe bamhloniphe ngenca yekutsi abafundzanga ngaye? Letigidzigidzi ‘talabangakalungi’ angeke atikhohlwe Jehova. Nato tiyovuswa tiniketwe litfuba lekufundza ngaNkulunkulu weliciniso futsi timkhonte. Emkhatsini weminyaka letinkhulungwane, labafile batawuvuswa futsi banikwe litfuba lekuhlangana nebantfu baJehova labalungile emhlabeni futsi bamkhonte. Kutawuba sikhatsi lesijabulisako leso. Lesikhatsi lesi liBhayibheli lisibita ngekutsi Lilanga Lekwahlulelwa. *
20. Liyini liGehena, futsi bobani labaya kulo?
20 Loku kusho kutsi bonkhe bantfu labafile bayovuswa yini? Cha, akunjalo. LiBhayibheli litsi labanye labafile ‘baseGehena.’ (Lukha 12:5, NW) Ligama lelitsi Gehena lisuselwa endzaweni lokwakulahlwa kuyo tibi ngephandle kweliJerusalema lakadzeni. Tidvumbu, netibi kwakushiswa kuleyo ndzawo. Tidvumbu letatilahlwa lapho tatitsatfwa njengaleto letingakufanelekeli kungcwatjwa kuvuswa. Ngako iGehena ikufanekisela kahle kubhujiswa phakadze. Nobe nje Jesu atawuba nayo incenye ekwahluleleni labaphilako nalabafile, nguJehova uMehluleli lomkhulu. (Imisebenti 10:42) Angeke abavuse labo labahlulela njengalababi futsi labangakatimiseli kushintja.
LUVUKO LWASEZULWINI
21, 22. (a) Nguluphi lolunye luhlobo lweluvuko lolukhona? (b) Ngubani wekucala ngca lowavuswa anemtimba wemoya?
21 LiBhayibheli liphindze likhulume ngalolunye luhlobo lweluvuko, kuvuselwa ezulwini njengesidalwa semoya. Sinye kuphela sibonelo saloluhlobo lweluvuko lokukhulunywa ngaso eBhayibhelini, sekuvuka kwaJesu Khristu.
22 Ngemuva kwekuba Jesu abulewe, Jehova akakuvumelanga kutsi iNdvodzana Yakhe leyetsembekile ihlale siphelwane ethuneni. (Tihlabelelo 16:10; Imisebenti 13:34, 35) Nkulunkulu wamvusa Jesu, kepha hhayi anemtimba wenyama. Umphostoli Phetro usichazela kutsi Khristu “wabulawa ngekwemtimba, kepha wavuswa ngamoya waNkulunkulu.” (1 Phetro 3:18) Ecinisweni lesi kwakusimangaliso lesikhulu. Jesu waphindze waphila futsi angumuntfu lonemtimba wemoya lonemandla. (1 Khorinte 15:3-6) Jesu abewekucala ngca kutfola loluhlobo loluphakeme lweluvuko. (Johane 3:13) Kodvwa bakhona nalabanye labebayovuswa ngalendlela.
23, 24. Bobani labakha ‘umhlambi lomncane’ waJesu, futsi bangakhi?
23 Jesu bekati kutsi masinyane utawubuyela ezulwini, ngako watjela balandzeli bakhe labetsembekile kutsi ‘usayobalungisela indzawo.’ (Johane 14:2) Jesu wabita labo labayawuphila ezulwini ngekutsi ‘ngumhlambi lomncane.’ (Lukha 12:32) Bangakhi lokufanele babe kulelicembu lelincane lemaKhristu letsembekile? Ngekusho kweSembulo 14:1, umphostoli Johane watsi: ‘Ngatsi ngiyabuka ngabona liWundlu [Jesu Khristu] eNtsabeni yaseSiyoni lime nebantfu labangu-144 000; babenelibito lalo, neleYise libhalwe emabuntini abo.’
24 LamaKhristu langu-144 000, lafaka ekhatsi baphostoli baJesu labetsembekile, avuselwa ekuphileni ezulwini. LamaKhristu avuswa nini? Umphostoli Pawula watsi avuswa ngesikhatsi sekuba khona kwaKhristu. (1 Khorinte 15:23) Njengobe utawufundza eSehlukweni 9, sesivele siphila kuso leso sikhatsi. Ngako-ke, lelidlanzana lelisele lalabo labangu-144 000 labafa esikhatsini setfu, bavuselwa ekuphileni kwasezulwini ngekucwabita kweliso. (1 Khorinte 15:51-55) Linyenti lebantfu lelinelitsemba lekuvuswa esikhatsini lesitako, liyovuselwa ekuphileni ePharadisi emhlabeni.
25. Sitawufundza ngani esehlukweni lesilandzelako?
25 Ecinisweni, Jehova utasehlula lesitsa setfu lesikufa, futsi akuyuphindze kube khona. (Isaya 25:8) Nobe kunjalo, ungahle utibute, ‘Labo labavuselwa ezulwini bayokwentani?’ Bayoba yincenye yahulumende weMbuso lomuhle kakhulu wasezulwini. Sitawufundza kabanti ngalohulumende esehlukweni lesilandzelako.
^ sig. 9 Letinye tindzaba letiphatselene neluvuko titfolakala kulemibhalo: 1 Emakhosi 17:17-24; 2 Emakhosi 4:32-37; 13:20, 21; Matewu 28:5-7; Lukha 7:11-17; 8:40-56; Imisebenti 9:36-42; kanye na-20:7-12.
^ sig. 19 Kute utfole lwati lolunyenti ngeLilanga Lekwahlulelwa nekutsi bantfu bayawukwehlulelwa kanjani, fundza Sandzisanchazo emakhasini 213-15.


text:
INCENYE 9
Khontani Jehova Njengemndeni
‘Khontani Loyo lowadala lizulu nemhlaba.’
Njengobe ufundzile kulencwajana, liBhayibheli licuketse timiso letinyenti letitawusita wena nemndeni wakho. Jehova ufuna kutsi ujabule. Wetsembisa kutsi nangabe ukubeka kucala kukhonta yena, ‘tonkhe leletinye tintfo utawengetelwa tona.’ (Matewu 6:33) Ufuna kutsi ube ngumngani wakhe sibili. Wasebentise onkhe ematfuba kute ukhulise bungani bakho naNkulunkulu. Leli lilungelo lelikhulu kakhulu umuntfu langase abe nalo.
1 CINISA BUHLOBO BAKHO NAJEHOVA
LOKO LOKUSHIWO LIBHAYIBHELI: “‘Ngitawuba ngubabe kini, nani nitawuba ngemadvodzana nemadvodzakati kimi,’ kusho Jehova.” (2 Khorinte 6:18) Nkulunkulu ufuna kutsi ube ngumngani wakhe lomkhulu. Umthantazo ungulenye yetindlela tekusondzelana naye. Jehova ukumema kutsi ‘uhlale uthantaza.’ (1 Thesalonika 5:17) Uyakulangatelela kuva imicabango yakho lejulile naloko lokukukhatsatako. (Filiphi 4:6) Nawuthantaza nemalunga emndeni wakho, atawubona kutsi Nkulunkulu ungumuntfu mbamba kuwe.
Ngetulu nje kwekukhuluma naNkulunkulu, kufanele umlalele. Loko ungakwenta ngekutadisha liVi lakhe netincwadzi letisekelwe eBhayibhelini. (Tihlabelelo 1:1, 2) Zindla ngaloko lokufundzako. (Tihlabelelo 77:11, 12) Kulalela Nkulunkulu kuphindze kufake ekhatsi kuya njalo emihlanganweni yebuKhristu.
Kukhuluma nalabanye ngaJehova kungulenye indlela lebalulekile yekucinisa buhlobo bakho naye. Nawuchubeka ukwenta loko, utawusondzelana kakhulu naye.
LONGAKWENTA:
Tibekele sikhatsi sekufundza liBhayibheli malanga onkhe futsi uthantaze
Njengemndeni, kufanele nibeke tintfo letiphatselene nebuhlobo benu naNkulunkulu kucala kunekutijabulisa kanye nekuphumula
2 KUJABULELENI KUKHONTA KWENU KWEMNDENI
LOKO LOKUSHIWO LIBHAYIBHELI: “Sondzelani kuNkulunkulu, naye utawusondzela kini.” (Jakobe 4:8) Kudzingeka nente luhlelo lwekukhonta kwemndeni futsi nilulandzele njalo. (Genesisi 18:19) Kodvwa kunyenti lokudzingekako. Nkulunkulu kufanele abe yincenye yekuphila kwenu kwamalanga onkhe. Cinisa buhlobo bemndeni wakho naNkulunkulu ngekukhuluma ngaye ‘nawuhleti ekhaya, nome uhamba endleleni, nome ulala nome uvuka.’ (Dutheronomi 6:6, 7) Kwente umgomo wakho kulingisa Joshuwa lowatsi: “Kodvwa mine nendlu yami sitawukhonta Simakadze.”
LONGAKWENTA:
Bani neluhlelo loluchubekako lwekucecesha loluhlanganisa tidzingo telilunga ngalinye lemndeni


text:
UMTAPO WE-JW
Kusekelwa Kwe-Android
Umtapo we-JW luhlelo lolusemtsetfweni lwaBoFakazi BaJehova. Luhlanganisa emahumusho lamanyenti eliBhayibheli, kanye netincwadzi netincwajana tekudadisha liBhayibheli.
LOKUKULELIKHASI
Indlela Yekusebentisa i-JW Library—Android
Fundza indlela yekusebentisa i-JW Library entfweni yakho yebuchwephesha lene-Android.
Titsatsele EmaBhayibheli Futsi Uwahlele Kahle—Android
Fundza indlela yekutitsatsela emaBhayibheli futsi uwahlele kahle kuJW Library app entfweni yakho yebuchwephesha lene-Android.
Takhele Ema-Bookmarks Futsi Uwahlele Kahle—Android
Fundza indlela yekwakha ema-bookmarks futsi uwahlele kahle ku-JW Library app entfweni yakho yebuchwephesha lene-Android.
Sebentisa Umlandvo—Android
Fundza indlela longayisebentisa ngayo lencenye letsi umlandvo ku-JW Library app entfweni yebuchwephesha lene-Android.
Shintja Lokufundzako Kube Ngendlela Lofuna Ngayo—Android
Fundza indlela yekushintja lokufundzako kube ngendlela lofuna ngayo ku-JW Library app entfweni yakho yebuchwephesha lene-Android.
Kufuna Lokutsite eBhayibhelini nobe Encwadzini—Android
Fundza indlela yekufuna lokutsite eBhayibhelini nobe encwadzini, kanye nekufuna sihloko lesitsite ku-Insight on the Scriptures lekuJW Library app entfweni yakho yebuchwephesha lene-Android.
Dvwebela Lokubhaliwe—Android
Fundza indlela yekudvwebela lokubhaliwe kuJW Library app entfweni yakho yebuchwephesha lene-Android.
Imibuto Bantfu Labavamise Kuyibuta—JW Library (Android)
Tfola timphendvulo temibuto levamise kubutwa bantfu.


text:
INCENYE 1
Simlalela Njani Nkulunkulu?
Nkulunkulu ukhuluma natsi ngeliBhayibheli. 2 Thimothi 3:16
Nkulunkulu weliciniso watfuma emadvodza latsite kutsi abhale imicabango yakhe encwadzini lengcwele. Leyo ncwadzi liBhayibheli. Licuketse kwatiswa lokubalulekile Nkulunkulu lafuna kutsi ukwati.
Nkulunkulu uyakwati loko lokungasizuzisa, futsi ungumtfombo wako konkhe kuhlakanipha. Nawumlalela, utawuhlakanipha mbamba.
Nkulunkulu ufuna kutsi wonkhe umuntfu emhlabeni afundze liBhayibheli. Nyalo litfolakala ngetilwimi letinyenti.
Nangabe ufuna kulalela Nkulunkulu, kufanele ulifundze futsi ulicondze liBhayibheli.
Kuyo yonkhe indzawo, bantfu bayalalela. Matewu 28:19
BoFakazi BaJehova bangakusita kutsi ulicondze liBhayibheli.
Bafundzisa liciniso ngaNkulunkulu kuwo wonkhe umhlaba.
Awubhadali lutfo kute utfole lemfundvo. Ungafundza futsi ngaNkulunkulu eHholeni leMbuso laboFakazi BaJehova lelisendzaweni yakini.


text:
Kusebalulekile Yini Kutfobeka?
“Kuhlakanipha kuhambisana nekutitfoba.”
TINGOMA: 38, 69
1, 2. Kungani indvodza lebeyike yatfobeka yase ilahlwa nguNkulunkulu? (Buka sitfombe lesisekucaleni kwalesihloko.)
INKHOSI SAWULA nayicala kubusa ka-Israyeli beyitfobekile futsi ihlonishwa. (1 Sam. 9:1, 2, 21; 10:20-24) Kodvwa ngekushesha nje ngemuva kwekutsi ibe yinkhosi, yase icala kwenta tintfo lebekungakafaneli itente. Kwatsi lapho umphrofethi waNkulunkulu lokunguSamuweli angefiki ngesikhatsi lebekasibekile eGiligali, Sawula wacansuka. EmaFilisti bekalungiselela kuhlasela futsi nema-Israyeli besekamhlamuka Sawula. Kufanele kube Sawula wacabanga kutsi kumelwe ente lokutsite futsi akwente ngekushesha. Ngako, wanikela ngemnikelo wekushiswa kuNkulunkulu, lokuyintfo lebekungakafanele ayente. Jehova akasijabulelanga lesento saSawula.
2 Samuweli nakefika eGiligali, wamsola Sawula ngalesento sakhe. Kunekutsi Sawula emukele leseluleko, wacala kuniketa tizatfu tekutsi kungani ente njengobe entile, wetama nekusola Samuweli futsi wenta shengatsi bekungasiko kubi kangako loko lakwentile. (1 Sam. 13:10-14) Kwase kulandzela luchungechunge lwetigigaba letaholela ekutseni Sawula alahlekelwe bukhosi bakhe futsi ngetulu kwaloko walahlekelwa nabuhlobo lobuhle naJehova. (1 Sam. 15:22, 23) Nanobe Sawula acala ayinkhosi leyenta tintfo letinhle, siphetfo sakhe saba sibi kakhulu.
3. (a) Bantfu labanyenti banamuphi umbono ngekutfobeka? (b) Ngumiphi imibuto lesitayiphendvula?
3 Bantfu labanyenti kulelive lesiphila kulo banembono wekutsi kufanele bagcame kuze baphumelele. Njengobe batama kwenta njalo, abanendzaba nekutsi batfobekile yini. Sibonelo saloku sikutsi, lomunye umdlali wema-movie lowase ungenela tindzaba tepolitiki wake watsi: “Mine nekutfobeka asihlangani, futsi angicabangi kutsi ngiyoke ngitfobeke.” Kungani-ke kutfobeka kuseyindzaba lebalulekile lamuhla? Kusho kutsini kutfobeka, futsi yini lengashiwo kutfobeka? Singahlala njani sitfobekile nanobe sibhekene netimo letimatima nobe sicindzetelwa ngulabanye? Kulesihloko sitawucoca ngalemibuto lemibili yekucala. Umbuto wesitsatfu sitawucoca ngawo esihlokweni lesilandzelako.
KUBALULEKE NGANI KUTFOBEKA?
4. Ungamchaza njani umuntfu lowenta tono tangemabomu?
4 LiBhayibheli licatsanisa kutfobeka nekutiphakamisa. (Fundza Taga 11:2.) Ngekuhlakanipha, Davide wacela Jehova kutsi ‘amjubele ekwenteni tono ngemabomu.’ (Hla. 19:13) Ngutiphi letono tangemabomu? Natichazwa, tingasho lapho lotsite enta tintfo ngekubhudvutela noma ngekwedzelela, ente tintfo lokungakafanele atente. Ngenca yekutsi sonkhe sinesono, ngaletinye tikhatsi senta tintfo lokungakafanele sitente. Njengenkhosi Sawula, nangabe natsi sitsandza kwenta tintfo lokungakafanele sitente, kungenteka ngekuhamba kwesikhatsi Nkulunkulu angajabuli ngatsi. Tihlabelelo 119:21 titsi ngaJehova: “Uyabatsetsisa labatidlako.” Kungani kunjalo?
5. Kungani tono tangemabomu titimbi kakhulu?
5 Tono tangemabomu timbi kakhulu kunemaphutsa lesiwentako. Kwekucala, nangabe senta tento letikhombisa kutsi asikatfobeki, sisuke sikhombisa kutsi asimhloniphi Jehova njengembusi wetfu. Kwesibili, nangabe senta tintfo lesite lilungelo lekutenta, singatikhandza sicabana nalabanye. (Taga 13:10) Kwesitsatfu, nangabe sibona kutsi sente tintfo lesite lilungelo lekutenta, kungenteka sidliwe mahloni nobe size sihlazeke. (Luk. 14:8, 9) Tono tangemabomu atibi nemiphumela lemihle. Kungako imiBhalo ikhombisa kutsi kutfobeka kuyindlela lehlakaniphile yekwenta tintfo.
KUSHO KUTSINI KUTFOBEKA?
6, 7. Kusho kutsini kutfobeka?
6 EBhayibhelini kutfobeka kusho kungatigcabhi nobe kungatiphakamisi. Kungaphindze kusho umuntfu lonemoya lophansi. (Fil. 2:3) Ngalokuvamile umuntfu lotfobekile uyakhona kubona loko langakhona kukwenta naloko lakwentile, avume nemaphutsa akhe bese wemukela imibono yalabanye. Kutfobeka kumjabulisa kakhulu Jehova.
7 Kutfobeka kungaphindze kusho kungaticabangi sibakhulu kunaloko lesingiko kanye nekukwati loko lesingeke sikhone kukwenta. Leligama lelitsi kutfobeka nalichazwa kusetjentiswa lulwimi lwekucala, lisho indlela umuntfu lenta ngayo tintfo abe acabanga ngalabanye.
8. Ngutiphi letinye timphawu letingakhombisa kutsi indlela lesenta ngayo nalesicabanga ngayo ayikhombisi kutsi sitfobekile?
8 Kunini lapho singabona khona kutsi indlela lesenta ngayo nalesicabanga ngayo ayikhombisi kutsi sitfobekile? Asesicoce ngetimphawu letimbalwa lesingabona ngato. Kungenteka kutsi sitibona sibaluleke kakhulu kunalabanye nobe sikhatsateka kakhulu ngemalungelo lesinawo. (Rom. 12:16) Kungenteka nekutsi sifuna kutsi labanye bantfu basinake ngekutsi sisebentise tindlela letingakalungi. (1 Thim. 2:9, 10) Ngalesinye sikhatsi, sikhundla lesinaso, bantfu lesibatiko nobe kuhlakanipha kwetfu kungasenta sifune kugcizelela imibono yetfu kulabanye. (1 Khor. 4:6) Esikhatsini lesinyenti nangabe senta ngalendlela, kungenteka singaboni kutsi asisakukhombisi kutfobeka.
9. Yini leyente labanye bantfu kutsi batigcabhe? Niketa sibonelo lesiseBhayibhelini.
9 Sonkhe singalahlekelwa kutfobeka nangabe sivumela sifiso senyama silawule indlela lesenta ngayo. Kufuna kutizuzisa tsine, umona kanye nentfukutselo lengalawuleki kuholele labanyenti kutsi bakhombise kutsi abakatfobeki. LiBhayibheli likhuluma nga-Absalomu, Uziya naNebukhadnezari labatfunjwa ‘tifiso tenyama’ futsi batfotjiswa nguJehova ngenca yekutsi bebatigcabha.
10. Kungani kukuhlakanipha ngatsi kungasheshi sifinyelele esiphetfweni ngendlela labanye labakhetsa kwenta ngayo tintfo? Niketa sibonelo lesiBhayibhelini.
10 Kodvwa kunaletinye tizatfu letingenta umuntfu angatfobeki. Cabanga ngaloko lokushiwo liBhayibheli kuGenesisi 20:2-7 nakuMatewu 26:31-35. Indlela boPetro na-Abimeleki labenta ngayo beyigcugcutelwa tifiso tabo letimbi yini? Bebangawati onkhe yini emaciniso endzaba nobe letimo labatitfola bakuto tabafikela bangakatigadzi? Ngenca yekutsi asikhoni kubona lokusetinhlitiyweni tebantfu, kukuhlakanipha ngatsi kutsi singasheshi sifinyelele esiphetfweni ngendlela labanye labakhetsa kwenta ngayo tintfo.
YATISE INDZAWO YAKHO
11. Kutfobeka kuhlobene njani nekwatisa indzawo yetfu elungiselelweni laNkulunkulu?
11 Kutsi umuntfu utfobekile kubonakala ngekutsi ayatise indzawo yakhe elungiselelweni laNkulunkulu. Njengobe Nkulunkulu ahlelekile, sonkhe usinikete indzawo yetfu ebandleni. Nguloyo naloyo ebandleni ufeza indzima lebalulekile futsi sonkhe siyadzingeka. Ngenca yekutsi Jehova unemusa, usinikete tipho kanye nemakhono langafani. Singawasebentisa kute simdvumise futsi sisite nalabanye. (Rom. 12:4-8) Jehova usinikete umsebenti wekuba njengebaphatsi. Lomsebenti udzinga kutsi sitfobeke, setsembeke futsi sisebente matima.
12, 13. Kungani kungakafanele simangale nangabe indzawo yetfu ishintja elungiselelweni laNkulunkulu?
12 Nanobe kunjalo, indzawo yetfu elungiselelweni laNkulunkulu iyashintja. Cabanga ngaloko lokwenteka kuJesu. Ekucaleni, bekunguye naJehova lebebakhona. (Taga 8:22) Kodvwa ngekuhamba kwesikhatsi, Jesu wasita ekudalweni kwaletinye tidalwa temoya, umhlaba kanye nebantfu. (Khol. 1:16) Ngemuva kwesikhatsi, Jesu waniketwa lomunye umsebenti emhlabeni, wacale waba luswane wase uba yindvodza. (Fil. 2:7) Ngemuva kwekunikela ngemphefumulo wakhe ube sihlengo, Jesu wabuyela ezulwini njengesidalwa semoya kuze ayoba yinkhosi eMbusweni waNkulunkulu nga-1914. (Heb. 2:9) Kodvwa loko bekungasho kutsi indzima labekanayo elungiselelweni laNkulunkulu beyingeke isashintja. Ngemuva kwekubusa Iminyaka Leyinkhulungwane, Jesu utawuniketa Jehova umbuso kuze “Nkulunkulu abe nguko konkhe kubo bonkhe.”
13 Ngenca yetincumo lesitentako, natsi kufanele sikulindzele kutsi tabelo tetfu tingashintja nobe nini. Asesitsi, bewungakashadi kodvwa nyalo sewushadile. Kungenteka nyalo sewunebantfwana. Kungenteka nekutsi kuleminyaka leyendlulile wente kuphila kwakho kwaba melula kuze ube lihlahlandlela lasikhatsi sonkhe. Tonkhe letincumo tihambisana nemalungelo latsite kanye nemtfwalo. Ngako timo tetfu letishintjako tingasenta sibe nalokunyenti nobe sibe nalokuncane kwekukwenta elungiselelweni laNkulunkulu. Usemncane yini nobe sewukhulile? Uphilile yini emtimbeni nobe ubutsakatsaka? Jehova uhlale acabanga ngendlela langasisebentisa ngayo emsebentini wakhe kuye ngetimo tetfu. Ulindzele kitsi loko lesingakhona kukwenta futsi ujabulela nobe ngabe yini lesiyentako.
14. Kutfobeka kungasisita njani kutsi sitijabulele tabelo lesiniketwe tona?
14 Jesu bekatijabulela tonkhe tabelo lebekatenta, ngako natsi singayitfola injabulo kuleto tabelo lesitentako. (Taga 8:30, 31) Umuntfu lotfobekile akeva shengatsi tabelo nome emalungelo lanawo ebandleni mancane. Akakhatsateki ngekufuna emalungelo lengetiwe nobe akhatsateke ngemalungelo labanye labanawo. Kunaloko, unaka kakhulu lokungamenta ajabule kuleso sabelo laniketwe sona ngaleso sikhatsi ngobe usuke asibheka njengaleso lesivela kuJehova. Ngesikhatsi lesifanako, uyatihlonipha tabelo labanye labatentako labatiniketwe nguJehova. Nangabe sitfobekile, labanye sitabahlonipha futsi sibasekele.
LOKO LOKUNGASHIWO KUTFOBEKA
15. Yini lesingayifundza endleleni Gideyoni lebekatfobeke ngayo?
15 Gideyoni usibonelo lesihle semuntfu lobekatfobekile. Ngesikhatsi ingelosi ibonakala kuye kwekucala, wavuma kutsi bekabuya emndenini lophansi nekutsi bekangakahlakaniphi. (Khu. 6:15) Kodvwa ngemuva kwekwemukela sabelo lebesivela kuJehova, Gideyoni waciniseka kutsi uyakuva loko Jehova bekafuna kutsi akwente futsi wetsembela kuye kuze amcondzise njengoba enta lesabelo. (Khu. 6:36-40) Nanobe Gideyoni bekanesibindzi, wenta tintfo ngekuhlakanipha. (Khu. 6:11, 27) Akazange abuke lesabelo lebekaniketwe sona njengelitfuba lekutitfolela ludvumo. Kunaloko, ngekushesha nje ngemuva kwekwenta lesabelo, wabuyela ekhaya.
16, 17. Yini umuntfu lotfobekile lokufanele acabange ngayo ngaphambi kwekwemukela sabelo lesisha?
16 Kutfobeka akusho kutsi kufanele singawemukeli emalungelo lengetiwe ebandleni. ImiBhalo isikhutsata kutsi sichubeke sitfutfuka. (1 Thim. 4:13-15) Loku kusho kutsi kufanele sishintjashintje tabelo yini? Cha. Jehova angasibusisa ngekutsi sichubeke sitfutfuka kunobe ngabe ngusiphi sabelo lesisentako manje. Singawasebentisa kahle emakhono Nkulunkulu lasiphe wona futsi sichubeke nekwenta imisebenti lemihle.
17 Ngaphambi kwekutsi emukele sabelo lesisha, umuntfu lotfobekile ucale afune kwati kutsi yini lokufanele ayente kuze asente kahle lesabelo. Ngemva kwaloko ubese ubuka timo takhe kuze abone kutsi utawukhona yini kusenta. Sibonelo saloko sikutsi, uyatibuta kutsi utawukhona yini kuwenta kahle lomsebenti, abe analeminye imisebenti lebalulekile lokufanele ayente? Leminye imisebenti layentako manje angayiniketa yini labanye bazalwane kuze akhone kusenta kahle lesabelo lesisha? Nangabe imphendvulo yamunye nobe yomibili lemibuto ingu-cha, anganiketa lomunye longakhona kusenta kahle lesabelo. Kuthantaza kanye nekubuka timo tetfu kungasisita kutsi singalweli kwenta lokunyenti kunaloko lesingakhona kukwenta. Nangabe sitfobekile kutawuba melula ngatsi kungasemukeli lesabelo lesingeke sikhone kusenta.
18. (a) Nangabe sitfobekile, yini lesitayenta nangabe sitfola sabelo lesisha? (b) Roma 12:3 usebenta njani kumuntfu lotfobekile?
18 Nangabe semukela sabelo lesisha, sibonelo saGideyoni sisifundzisa kutsi kufanele setsembele esicondzisweni saJehova kanye nasesibusweni sakhe kuze sisente kahle lesabelo. Ngetulu kwako konkhe, simenywa kutsi “siphilele Nkulunkulu ngentfobeko.” (Mik. 6:8) Ngako, nobe nini lapho sivuma kwenta sabelo lesisha, kufanele sithantaze sicele Jehova kutsi asicondzise asebentisa liVi lakhe nenhlangano yakhe. Indlela lesenta ngayo kufanele ihambisane nendlela Jehova lafuna kutsi tintfo tenteke ngayo. Kufanele sikhumbule kutsi kutfobeka kwaJehova ‘lokusiphakamisako,’ hhayi emakhono etfu. (Hla. 18:35) Nangabe sikhetsa kuphilela Nkulunkulu ngentfobeko, loko kutasisita kutsi singatiboni sibakhulu kunaloko lesingiko nobe sitibone singesilutfo.
19. Ngutiphi tizatfu lesinato tekutfobeka?
19 Umuntfu lotfobekile uyamhlonipha Jehova, ikakhulukati ngoba unguMdali wetfu neMbusi Wendalo Yonkhe. (Semb. 4:11) Kutfobeka kusenta senetiseke ngesabelo lesinaso elungiselelweni laNkulunkulu futsi siyati indzawo yetfu ebandleni. Kuphindze kusente setsembeke futsi kukhutsate nebunye emkhatsini webantfu baJehova. Kutfobeka kwenta sibone labanye njengalabakhulu kunatsi futsi kusikhutsata kutsi sihlale sicaphile kuze singawenti emaphutsa lamakhulu. Ngenca yaletizatfu, siyabona kutsi kutfobeka kuseyintfo lebaluleke kakhulu kubantfu baNkulunkulu futsi Jehova ubatsandza kakhulu labo labatfobekile. Kodvwa kutsiwani nangabe sibhekene netimo letimatima? Sihloko lesilandzelako sitasikhombisa kutsi singahlala njani sitfobekile nangabe sibhekene netimo letimatima.


text:
SANDZISANCHAZO
Libito LaNkulunkulu—Kusetjentiswa Kwalo Nenchazelo Yalo
EBHAYIBHELINI lakho, Tihlabelelo 83:18 tihunyushwe njani? I-New World Translation of the Holy Scriptures ilibeka kanjena lelivesi: “Shangatsi bangati kutsi nguwe wedvwa lolibito lakhe linguJehova, nguwe Losetikwako Konkhe, lophakeme abuse umhlaba wonkhe.” Lamanyenti emahumusho eliBhayibheli asho lokufananako. Noko, emahumusho lamanyenti ayalikhipha libito lelitsi Jehova, esikhundleni salo afake ticu letinjengekutsi “Nkhosi” nobe “Simakadze.” Ngukuphi lokufanele kusentjentiswe kulelivesi? Sicu nobe libito lelitsi Jehova?
Lelivesi likhuluma ngelibito. NgesiHebheru sekucala lokwabhalwa ngaso incenye lenkhulu yeliBhayibheli, kuvela libito lelikhetsekile. Libhalwe kanjena ngetinhlavu tesiHebheru, יהוה (YHWH). NgesiSwati leligama libitwa ngekutsi “Jehova.” Lelibito livela evesini linye kuphela yini eBhayibhelini? Cha, akunjalo. Livela cishe tikhatsi letingu-7 000 emiBhalweni yekucala yesiHebheru.
Libaluleke kanganani libito laNkulunkulu? Cabanga ngemthandazo losibonelo lowashiwo nguJesu Khristu. Ucala ngekutsi: “Babe wetfu losezulwini, alingcweliswe libito lakho.” (Matewu 6:9) Kamuva, Jesu wathandaza kuNkulunkulu watsi: “Babe, dvumisa ligama lakho.” Kusenjalo, Nkulunkulu waphendvula asezulwini watsi: “Sengilidvumisile, ngisetalidvumisa futsi.” (Johane 12:28) Ecinisweni, libito laNkulunkulu libaluleke kakhulu. Pho, kungani labanye bahumushi balikhiphile libito laNkulunkulu kulamanye emahumusho eliBhayibheli babese bafaka ticu esikhundleni salo?
Kubonakala shengatsi kunetizatfu letimbili letiyinhloko. Sekucala, labanyenti batsi lelibito akukafanele lisetjentiswe ngobe lamuhla ayatiwa indlela lelalibitwa ngayo ekucaleni. SiHebheru sasendvulo sasibhalwa ngephandle kwabonkhamisa. Ngako kute longasho kutsi bantfu bangesikhatsi kusabhalwa liBhayibheli bebalibita kanjani libito lelitsi YHWH. Nobe kunjalo, loko kufanele yini kusivimbe kutsi sisebentise libito laNkulunkulu? Ngesikhatsi sekubhalwa kweliBhayibheli, libito laJesu kungenteka kutsi lalibitwa ngekutsi Yeshua nobe Yehoshua
Sizatfu sesibili lesivamise kuniketwa sekungalisebentisi libito laNkulunkulu eBhayibhelini sihlanganisa lisiko lemaJuda lasendvulo. Lamanyenti abekholelwa kutsi libito laNkulunkulu akufanele nje libitwe. Lenkholelo isekelwe ekuchazeni kabi umtsetfo weliBhayibheli lotsi: “Ungaliphatsi ngelite libito laSimakadze . . . [Jehova] wakho; ngobe Simakadze [Jehova] uyawumbeka licala lowo lophatsa libito lakhe ngelite.”
Lomtsetfo awukuvumeli kusebentisa kabi libito laNkulunkulu. Kodvwa lomtsetfo uyakuvimbela yini kusebentisa libito lakhe ngenhlonipho? Cha, akunjalo. Babhali bemiBhalo yesiHebheru (“Lithestamente Lelidzala”) bonkhe bebabantfu labetsembekile labebaphila ngeMtsetfo waNkulunkulu labewunikete ema-Israyeli asendvulo. Kodvwa bebalisebentisa njalo libito laNkulunkulu. Sibonelo saloku kutsi balifaka etingomeni letinyeti letatihlatjelelwa ticumbi tebantfu lebebakhonta Nkulunkulu. Nkulunkulu Jehova waze wayala tikhonti takhe kutsi tibite libito lakhe, futsi labo labatsembekile balalela. (Joweli 2:32; Imisebenti 2:21, catsanisa neNW.) Lamuhla, emaKhristu ayalisebentisa libito laNkulunkulu ngenhlonipho, njengobe naJesu alisebentisa.
Bahumushi beliBhayibheli bente liphutsa lelibi kakhulu ngekufaka ticu esikhundleni selibito laNkulunkulu. Bente shengatsi Nkulunkulu ukhashane nebantfu futsi ute buntfu, kodvwa liBhayibheli lona litsi “bungani betfu naNkulunkulu busashisa.” (Jobe 29:4) Cabanga ngemngani wakho lomkhulu. Bebungashisa njani bungani benu ungalati libito lakhe? Ngendlela lefananako, bantfu nabafihlelwa libito laNkulunkulu lelitsi Jehova, bangasondzela njani kuye? Ngetulu kwaloko, ngalesikhatsi bantfu bangalisebentisi libito laNkulunkulu, basala bangati kutsi lisho kutsini. Vele lisho kutsini lelibito laNkulunkulu?
Nkulunkulu lucobo lwakhe walichaza kutsi lisho kutsini libito lakhe encekwini yakhe letsembekile Mosi. Ngalesikhatsi Mosi abuta Nkulunkulu ngelibito lakhe, Jehova waphendvula: “Nginguye Lenginguye.” (Eksodusi 3:14) Lihumusho laRotherham liwabeka kanjena lamavi: “Ngiyoba ngunobe yini lengitsandza kuba ngiyo.” Ngako Jehova angaba ngunobe yini ledzingekako kute agcwalise tinjongo takhe.
Ase sitsi bewungakwati kuba ngunobe yini lofuna kuba ngiyo. Bowungabentelani bangani bakho? Nangabe lomunye abengagula kakhulu, bewungaba ngudokotela lonelikhono bese uyamelapha. Nangabe lomunye abengaba senkingeni yetimali, bewungatenta injinga umsite. Liciniso likutsi, angeke wena ube ngunobe yini loyitsandzako. Loko kunjalo kitsi sonkhe. Njengobe ufundza liBhayibheli, utawumangala kutsi Jehova utenta abe ngunobe yini lendzingekako kute afeze tetsembiso takhe. Kumjabulisa kakhulu kusebentisa emandla akhe kulabo labamtsandzako. (2 Tikhronike 16:9) Letici letinhle tebuntfu baJehova abatiboni labo labangalati libito lakhe.
Ecinisweni, libito laJehova kufanele lisetjentiswe eBhayibhelini. Kwati inchazelo yalo nekulisebentisa ngalokukhululekile ekukhonteni kuyokusita usondzele nakakhulu kuBabe wetfu wasezulwini, Jehova. *
^ sig. 3 Kute utfole kwatiswa lokubanti mayelana nelibito laNkulunkulu, inchazelo yalo kanye nesizatfu sekutsi kungani kufanele lisetjentiswe ekumkhonteni, fundza incwajana letsi IGama LaPhezulu Eliyohlala Phakade, (letfolakala ngesiZulu) leshicilelwe boFakazi BaJehova.


text:
SICONGOSEKULINDZA —LESIFUNDVWAKO
November 2016
Lomagazini ucuketse tihloko letitawufundvwa ngaDecember 26, 2016 kuya kuJanuary 29, 2017.
Ligama Lebelibaluleke Kakhulu!
Nguyiphi indlela yekukhuluma leyasetjentiswa nguJesu lebeyibhekwa njengalehloniphekile?
“Chubekani Nikhutsatana Malanga Onkhe”
Kungani sikhutsato sibalulekile? Sibonelo saJehova, saJesu kanye nesemphostoli Pawula sisifundzisani mayelana nekukhutsatana? Singabakhutsata kanjani labanye ngendlela lephumelelako?
Kuhlelwa Ngendlela Levumelana NeliVi LaNkulunkulu
Jehova unguMhleli lomkhulu. Tinceku takhe nato kufanele tihleleke.
Libalulekile Yini LiVi LaNkulunkulu Kuwe?
Bantfu baNkulunkulu batfola tibusiso nangabe batikhandla kutsi basebentise seluleko lesitfolakala eVini laNkulunkulu futsi babambisana ngekwetsembeka nenhlangano yakhe.
“Lomsebenti Mkhulu Kabi”
Unelilungelo lekuwusekela.
Wanibita, Naphuma Ebumnyameni
Tinceku taNkulunkulu tangena ebumnyameni ngamuphi umcondvo ngelikhulu lesibili? Takutfola njani kukhanya futsi takutfola nini?
Bakhululeka Enkholweni Yemanga
Bantfu baNkulunkulu bagcine bakhululeke nini etidladleni teliBhabhulona?
“Bamemeteli BaseBrithani—Vukani!!”
Kwaphela iminyaka lelishumi solo kute kwandza kubamemeteli baseBrithani! Yini leyenta tintfo tashintja?


text:
Indzaba 12: Bantfu Bakha Umbhoshongo Lomkhulu
KWENGCA iminyaka, emadvodzana aNowa aba nebantfwana labanyenti. Bantfwana babo bakhula nabo baba nebabo bantfwana. Ngekushesha umhlaba waba nebantfu labanyenti.
Lomunye walabo bantfu kwakunguNimrodi lobekasitukulwane saNowa. Abeyindvodza lengakalungi ngobe abetingela futsi abulale tilwane kanye nebantfu. Nimrodi watenta inkhosi, kute abuse bantfu. Nkulunkulu abengamtsandzi.
Bonkhe bantfu emhlabeni ngalesosikhatsi bebakhuluma lulwimi lunye. Nimrodi abefuna kubagcina bandzawonye kuze ababuse. Uyati yini kutsi wentani? Watjela bantfu kutsi bakhe lidolobha futsi bakhe nembhoshongo lomkhulu kulo. Babuke nje lapha kulesitfombe babhaka titini.
Jehova Nkulunkulu akazange ajabule ngalesakhiwo. Abefuna bantfu basakateke bahlale kuwo wonkhe umhlaba. Kodvwa bona batsi: ‘Wotani sitakhele lidolobha, nembhoshongo lotawuphakama ufike ezulwini, kuze sitekwatiwa.’ Bebafuna kuhlonishwe bona kunekutsi kuhlonishwe Nkulunkulu.
Ngako-ke Nkulunkulu wakumisa kwakhiwa kwalombhoshongo. Uyati yini kutsi wakwenta kanjani loko? Bangakanaki wavele nje wabenta bakhuluma tilwimi letehlukene, kunekutsi bakhulume lulwimi lolulodvwa. Bakhi bembhoshongo bebangasakwati kuvana nabakhuluma, kungako lelidolobha labitwa ngekutsi yiBhabheli nobe yiBhabhulona lokusho ‘Kusanganisa.’
Bantfu bacala kusakateka bashiya iBhabheli. Emacembu ebantfu labakhuluma lulwimi lunye abutsana ndzawonye aya kuletinye tincenye temhlaba.
Genesisi 10:1, 8-10; 11:1-9.
Imibuto
- Abengubani Nimrodi, futsi Nkulunkulu abetiva kanjani ngaye?
- Bebatibhakelani letitini labantfu labalana esitfombeni?
- Kungani Jehova angazange ajabule ngalesakhiwo?
- Nkulunkulu wakumisa njani kwakhiwa kwalombhoshongo?
- Lalibitwa ngekutsini lelidolobha, futsi lelogama lalishoni?
- Kwentekani kubantfu ngemuva kwekuba Nkulunkulu asanganise lulwimi lwabo?
Imibuto leyengetiwe
- Fundza Genesisi 10:1, 8-10.
Abengumuntfu lonjani Nimrodi, futsi loko kusecwayisa ngani tsine? (Taga 3:31)
- Fundza Genesisi 11:1-9.
Sasiyini sisusa sekwakha umbhoshongo, futsi kungani lomsebenti wawungeke uphumelele? (Gen. 11:4; Taga 16:18; Joh. 5:44)


text:
Kufuna Umcebo Sibili
“Tenteleni bangani ngemcebo walelive.”—LUK. 16:9.
TINGOMA: 32, 154
1, 2. Kulomhlaba lesiphila kuwo, kungani kutawuhlala kunebantfu labaphuyile?
LAMUHLA simo semnotfo simatima futsi akusiso lesihle. Bantfu labasha bafuna imisebenti kodvwa abayitfoli. Labanyenti bafaka kuphila kwabo engotini ngekutsi batfutsele etindzaweni letitfutfukile. Buphuya buhlasele umhlaba wonkhe, ngisho nasemaveni lacebile. Umkhatsi lokhona emkhatsini webantfu labanjingile nebantfu labaphuyile uyakhula. Kwatiswa kwakamuva kusitjela kutsi umuntfu munye lonjingile kubantfu labalikhulu labanjingile emhlabeni wonkhe, umcebo wakhe wendlula umcebo wabo bonkhe bantfu labanjingile emhlabeni nasewuhlanganisiwe. Nanobe singeke siciniseke ngalesibalo, kute umuntfu longaphika kutsi tigidzigidzi tebantfu emhlabeni tiphuye kakhulu kodvwa kube kunebantfu labanjinge kakhulu kangangekutsi umcebo wabo ungabachuba kuphila kwabo konkhe. Jesu wakhuluma ngalesimo lesibuhlungu lesikhona watsi: “Bantfu labeswele nihlale ninabo.” (Mak. 14:7) Ubangelwa yini lomehluko longaka?
2 Jesu bekacondza kutsi lesimo lesikhona kutemnotfo ngeke sishintje kute kufike uMbuso waNkulunkulu. Tepolitiki kanye netenkholo letihambisana netentsengiselwano letiticabangela tona letimelelwa ‘ngulabatsengisi’ lokukhulunywa ngabo kuSembulo 18:3, tiyincenye yelive laSathane. Ngekungafani nebantfu baNkulunkulu labatehlukanise ngalokuphelele kupolitiki kanye nasenkholweni yemanga, bantfu labanyenti abakhoni kutehlukanisa ngalokuphelele netentsengiselwano letiyincenye yalelive laSathane.
3. Ngumiphi imibuto lesitawucoca ngayo?
3 NjengemaKhristu, sitawube senta kahle nangabe sihlola umbono lesinawo ngetekutsengiselana letikhona lamuhla ngekutsi sitibute imibuto lefana nalena: ‘Ngingawusebentisa njani umcebo wami kute ngikhombise kutsi ngetsembekile kuNkulunkulu? Ngingalinciphisa njani lizinga lengingena ngalo kutekutsengiselana talelive? Ngubuphi bufakazi lobukhombisa kutsi bantfu baNkulunkulu bayametsemba kulesikhatsi lesimatima lesiphila kuso?’
UMFANEKISO WESISEBENTI LESINGUMPHATSI LONGAKALUNGI
4, 5. (a) Ngusiphi simo sisebenti lesisemfanekisweni waJesu lesatitfola sikuso? (b) Ngusiphi seluleko Jesu lasinika balandzeli bakhe?
4 Fundza Lukha 16:1-9. Lomfanekiso waJesu walesisebenti lesingakalungi usenta sicabange. Ngemuva kwekuba lesisebenti sesibekwe licala lekudlabhatisa imphahla, sakhombisa kutsi ‘sihlakaniphile’ ngekutsi ‘sitentele bangani’ kuze basisite nasesilahlekelwa ngulesikhundla saso sekuba ngumphatsi. * Liciniso, Jesu bekangakhutsati bafundzi bakhe kutsi bente tintfo letimbi kuze baphumelele kulelive lesiphila kulo. Watsi lomkhuba wentiwa “bantfu balelive,” kodvwa wasebentisa lomfanekiso kuze agcizelele liphuzu lelitsite.
5 Jesu bekati kutsi njengobe lesisebenti satikhandza sisesimeni lesimatima, nebalandzeli bakhe bekutawudzingeka babe nendlela yekutiphilisa kulelive lelingakalungi. Ngako wabakhutsata watsi: “Tenteleni bangani ngemcebo walelive, kuze kutsi nawuphela, [Jehova naJesu] banemukele etindzaweni tekuhlala taphakadze.” Yini lesingayifundza kuleseluleko saJesu?
6. Sati njani kutsi tentsengiselwano betingasiyo injongo yaNkulunkulu?
6 Nanobe Jesu angachazi kutsi kungani abita umcebo ngekutsi ‘walelive,’ liBhayibheli likwenta kucace kutsi tekutsengiselana betingasiyo injongo yaNkulunkulu. Jehova bekabanike konkhe labakudzingako bo-Adamu na-Eva ngesikhatsi basahlala e-Edeni. (Gen. 2:15, 16) Kamuva, ngalesikhatsi umoya longcwele usebenta ebandleni lemaKhristu lagcotjiwe langelikhulu lekucala, “kute ngisho namunye labegovuka netintfo takhe, kodvwa bebabelana loko labanako.” (Imis. 4:32) Umphrofethi Isaya wakhuluma ngesikhatsi lapho bonkhe bantfu batawujabulela umkhicito wemhlaba. (Isa. 25:6-9; 65:21, 22) Sisengakefiki leso sikhatsi, balandzeli baJesu kutawudzingeka kutsi ‘bahlakaniphe’ kuze bakhone kutiphilisa ‘ngalomcebo walelive,’ ngesikhatsi lesifanako babe bajabulisa Nkulunkulu.
INDLELA LEKAHLE YEKUSEBENTISA UMCEBO WALELIVE
7. Ngusiphi seluleko lesisitfola kuLukha 16:10-13?
7 Fundza Lukha 16:10-13. Lesisebenti lesisemfanakisweni waJesu satakhela bangani kute sitizuzise. Nobe kunjalo, Jesu wakhutsata balandzeli bakhe kutsi batakhele bangani ezulwini, hhayi ngetizatfu tebugovu. Emavesi lalandzela lomfanekiso ahlobanisa indlela losetjentiswa ngayo “umcebo walelive” nekwetsembeka kuNkulunkulu. Liphuzu laJesu belikutsi singahlala ‘setsembekile’ ngisho nobe sinalomcebo walelive. Singakwenta njani loko?
8, 9. Niketa sibonelo salabanye labakhombise kutsi betsembekile nabasebentisa umcebo walelive.
8 Indlela lekahle lesingakhombisa ngayo kutsi setsembekile ngemcebo lesinawo, kutsi sinikelele umsebenti wekushumayela wemhlaba wonkhe Jesu labiketela kutsi utawukwentiwa. (Mat. 24:14) Lenye intfombatanyana yaseNdiya beyinelibhokisi lelincane lebeyifaka kulo imali, beyize ikhetse kungatsengelwa emathoyizi kuze ifake imali kulelibhokisi. Belitsi naseligcwele lelibhokisi, inikele ngalemali kute isetjentiselwe umsebenti wekushumayela. Lomunye umzalwane eNdiya lonelipulazi lemakhokhonathi wanikela ngawo ehhovisini lekuhumusha laseMalayalam kunekutsi anikele ngemali ngobe bekati kutsi lelihhovisi liyawatsenga emakhokhonathi. Lesi, sento lesihlakaniphile. Ngendlela lefanako, bazalwane baseGreece banikela njalo nge-olive oil, cheese kanye nalokunye kudla emndenini waseBethel.
9 Lomunye umzalwane waseSri Lanka losekahlala kulelinye live, wanikela ngendzawo yakhe kute isetjentiselwe imihlangano yelibandla kanye nemihlangano yesigodzi nekutsi kuhlale tisebenti tasikhatsi sonkhe. Loku kusho kutsi lomzalwane utidzelile ngekutsi angatfoli imali, kodvwa loku kulusito lolukhulu kubamemeteli labete imali lenyenti labakhona kulendzawo. Endzaweni lapho umsebenti wekushumayela uvinjelwe khona, bazalwane bavula emakhaya abo kute asetjentiswe njengemaHholwa eMbuso, bavumele emahlahlandlela kanye nalabanye kutsi bachubele khona imihlangano ngaphandle kwekutsi bakhokhe imali lenyenti.
10. Ngutiphi tibusiso lesititfolako nangabe sipha labanye?
10 Letibonelo lesesikhulume ngato tikhombisa indlela bantfu baNkulunkulu labangatsembeka ngayo ‘kulokuncane’ ngekutsi basebentise umcebo wabo walelive, lokuyintfo lengakabaluleki kwengca umcebo wabo losezulwini. (Luk. 16:10) Labangani baJehova bativa njani ngalokutidzela kwabo? Bayati kutsi kupha kuyindlela yekutfola umcebo longuwo “sibili.” (Luk. 16:11) Lomunye dzadze lowunikelela njalo umsebenti weMbuso usichazela ngetibusiso latitfolile, utsi: “Ngekupha labanye tintfo labatidzingako, ngijabulele tintfo lebetingakavami kwenteka kimi kuleminyaka leyendlulile. Njengobe ngichubeka nekupha bantfu tintfo labatidzingako, ngiba nebudlelwane lobuhle nalabanye bantfu. Ngikujabulela kakhulu kutsetselela labanye, nekubabeketelela, kanye nekwamukela kudvumateka, nekwelulekwa.” Labanyenti bafundze kutsi kupha kutfutfukisa buhlobo lobuhle naNkulunkulu.—Hla. 112:5; Taga 22:9.
11. (a) Nangabe sipha labanye sisuke sikhombisa njani kutsi ‘sihlakaniphile’? (b) Ngukuphi kwabiwa kwetimali ngekulingana lokwentelwa bantfu baNkulunkulu? (Buka sitfombe lesisekucaleni kwalesihloko.)
11 Kusebentisa umcebo wetfu kute sisekele tindzaba teMbuso, kungulenye indlela yekukhombisa kutsi ‘sihlakaniphile.’ Loku kusiniketa litfuba lekutsi sisebentise tintfo lesinato kute sisite labanye. Labo labanemcebo kodvwa babe bangakhoni kwenta umsebenti wasikhatsi sonkhe, bayajabula ngekwati kutsi bayawusekela umsebenti wekushumayela lowentiwa ngulabanye. (Taga 19:17) Umnikelo wekutitsandzela uyasita ekutfumeleni tincwadzi letisekelwe eBhayibhelini kanye nekusekela umsebenti wekushumayela etindzaweni letihlaselwe buphuya kantsi kunekwandza lokukhulu kwebantfu labafuna kufundza ngaNkulunkulu. Sekuphele iminyaka leminyenti, bazalwane labasemaveni lanjengaseCongo, eMadagascar kanye naseRwanda, bakhetsa emkhatsini wekutfolela imindeni yabo kudla noma emakhophi eliBhayibheli, lokuyimali lelingana nemholo weliviki nobe wenyanga. Ngelusito lwaleminikelo nekwabiwa kwetimali ‘ngekulingana’, inhlangano yaJehova ikhonile kusekela umsebenti wekuhumusha kanye nekwabiwa kwemaBhayibheli elungeni ngalinye lemndeni kanye nakubafundzi beliBhayibheli labalambele liciniso ngaNkulunkulu. (Fundza 2 Khorinte 8:13-15.) Loko kwenta kutsi bungani naJehova bujatjulelwe ngulabo labaphako nalabo labemukelako ngendlela lelinganako.
KUNGANGENI KAKHULU “ETINDZABENI TEKUTSENGISELANA”
12. Abrahama wakhombisa njani kutsi bekametsemba Nkulunkulu?
12 Lenye indlela lesingaba bangani ngayo naJehova kutsi singangeni kakhulu etindzabeni tekutsengiselana kunaloko sisebentise emandla etfu ekufuneni umcebo “sibili.” Abrahama, indvodza yasendvulo lebeyinekukholwa, ngekutfobeka yashiya live lelinjingile lase-Uri kute iyohlala emathendeni futsi yakha bungani naJehova. (Heb. 11:8-10) Ngaso sonkhe sikhatsi beketsembela kuNkulunkulu njengeMtfombo wemcebo sibili, futsi akazange afune ematfuba ekuba nemcebo walelive lokuyintfo lebeyingakhombisa kutsi unekukholwa lokubutsakatsaka kuNkulunkulu. (Gen. 14:22, 23) Jesu wakhutsata kukholwa lokufana nekwa-Abrahama ngekutjela lenye indvodza lebeyinjingile ngekutsi atsi kuyo: “Nawufuna kuphelela, hamba utsengise konkhe lonako, uphe labeswele, futsi utawuba nemcebo ezulwini, bese uyeta uba ngumlandzeli wami.” (Mat. 19:21) Lendvodza beyite kukholwa lebekufana nekwa-Abrahama, nobe kunjalo, bakhona bantfu lebebanekukholwa kuNkulunkulu.
13. (a) Ngusiphi seluleko Pawula lasinika Thimothewu? (b) Singasisebentisa njani seluleko saPawula lamuhla?
13 Thimothewu bekayindvodza lenekukholwa. Ngemuva kwekutsi Pawula abite Thimothewu ngekutsi “lisotja lelihle laKhristu Jesu,” wase utsi kuye: “Kute umuntfu lolisotja lotifaka etindzabeni tekutsengiselana, nangabe afuna kwemukelwa nguloyo lamcashe njengelisotja.” (2 Thim. 2:3, 4) Lamuhla balandzeli baJesu labafaka ekhatsi libutfo lebashumayeli basikhatsi sonkhe labangetulu kwesigidzi, basebentisa leseluleko saPawula kuye ngekutsi timo tabo tibavumela kutsi benteni. Ngekungavumeli kucindzetelwa tintfo letikhangiswako kanye nekucindzetelwa ngulelive labaphila kulo, bakhumbula lesimiso lesitsi: “Nemboleki uba sigcili sembolekisi.” (Taga 22:7) Kute lokunye lokufunwa nguSathane ngaphandle kwekutsi sisebentise onkhe emandla etfu nesikhatsi setfu njengetigcili temcebo walelive. Letinye tincumo lesingatenta tingasibangela kutsi singene shi etikweletini iminyaka leminyenti. Kubhadala tikweleti temiti lemikhulu, kubhadala tikweleti tekufundzisa bantfwana etikolweni letidulile, kubhadala tikweleti tetimoto letidulile, kanye nekwenta imishado ledulile kungabangela kukhatsateka lokukhulu endzabeni yetimali. Sisuke sikhombisa kutsi sihlakaniphile nangabe siphila kuphila lokumelula, sinciphisa tikweleti futsi singatsengi tintfo letidulile, bese sitibekela umgomo wekuba tigcili taNkulunkulu kunekutsi sibe tigcili talelive.—1 Thim. 6:10.
14. Ngukuphi kutimesela lokudzingeka kutsi sikwente? Niketa tibonelo.
14 Kwenta kuphila kwetfu kube melula kufaka ekhatsi kubeka tintfo letibalulekile tite kucala ekuphileni kwetfu. Labanye labashadile bebanelibhizinisi leliphumelelako lekukhicita timphahla. Nobe kunjalo, sifiso sabo sekuphindze bangenele umsebenti wekushumayela wasikhatsi sonkhe sabenta batsengisa lelibhizinisi labo, sikebhe sabo kanye naletinye tintfo lebebanato. Ngemuva kwaloko, bahamba bayosekela umsebenti wekwakha indlunkhulu yaboFakazi eWarwick leseNew York. Bajabulela sibusiso lesikhetsekile sekusebenta eBethel nendvodzakati yabo kanye nemkhwenyane wabo, futsi ngemuva kwemaviki batali balomkhwenyane beta batosebenta kulomsebenti wekwakha eWarwick. Lomunye dzadze lolihlahlandlela eColorado leseMelika, watfola umsebenti ebhange wekusebenta emalanga latsite evikini. Tisebenti tasebhange tayijabulela indlela yakhe yekusebenta taze tamtsembisa kumcasha kutsi sale asebenta kulelibhange sonkhe sikhatsi futsi liholo lakhe beselitawuphindvwa katsatfu kunalelo bekalihola ekucaleni. Nobe kunjalo, ngenca yekutsi lomsebenti wakhe bewutamenta kutsi angakhoni kuchubeka nekuba lihlahlandlela lelivamile, wawala lomsebenti. Leti tibonelo letimbalwa taloko lokwentiwe tinceku taJehova kute tikhombise kutsi tiyatidzela. Nangabe sitimisele kubeka uMbuso kucala ekuphileni kwetfu, sisuke sikhombisa kutsi sibutsatsa njengalobubalulekile bungani betfu naNkulunkulu kanye nemcebo wasezulwini kunekutsi sinake loko umcebo welive longasiniketa kona.
NAKUPHELA UMCEBO
15. Ngumuphi umcebo loletsa injabulo lengapheli?
15 Kuba nemcebo lomnyenti akusho kutsi usuke ubusiswe nguNkulunkulu. Jehova ubusisa labo labafuna kunjinga “emisebentini lemihle.” (Fundza 1 Thimothi 6:17-19.) Nasi sibonelo, ngalesikhatsi Lucia * eva kutsi bekunesidzingo sebashumayeli e-Albania, wesuka e-Italy nga-1993 ete ngisho nemali yekutisekela anelitsemba lekutsi Jehova utamsita. Walufundza kahle lulwimi lwesi-Albanian futsi wakhona kufundzisa bantfu labangetulu kwa-60 liciniso bate babhajatiswa. Nanobe linyenti lebantfu baNkulunkulu lingashumayeli kuletindzawo letinebantfu labalambele liciniso, nobe yini tsine labanye lesiyentako ingasita labanye kutsi batfole indlela leya ekuphileni, futsi bahlale kuyo. Loku kuyokwenta kutsi sijabule kanye nabo kute kube phakadze.—Mat. 6:20.
16. (a) Yini letawenteka kulesimiso lesikhona setentsengiselwano? (b) Loko lesikwatiko ngesiphetfo semcebo walelive kufanele kusente sitsatse siphi sinyatselo?
16 Jesu watsi: “Kuze kutsi [umcebo walelive] nawuphela,” hhayi kutsi ‘nakungenteka uphele.’ (Luk. 16:9)Kuwa kwemnotfo kanye nekuvalwa kwemabhange kulamalanga ekugcina kubufakazi baloko lokutawukwenteka madvutane kulelive lesiphila kulo. Sonkhe lesimiso saSathane lesifaka ekhatsi ipolitiki, inkholo kanye nesimo semnotfo sitawuphela. Umphrofethi Hezekiya kanye nemprofethi Zefaniya babiketela kutsi ligolide nelisiliva lokuyinsika yemnotfo wemhlaba kusukela endvulo, kutawuba lite. (Hez. 7:19; Zef. 1:18) Sitawutiva njani nangabe sifa solo sisebenta kamatima kute sibe ‘nemcebo walelive’ kunekutsi sifune umcebo sibili? Sitawutiva ngendlela lefanako nendvodza leyasebenta kuphila kwayo konkhe solo icongelela imali, kwase kutsi ekugcineni yatfola kutsi yimali mbumbulu. (Taga 18:11) Kuliciniso kutsi, ekugcineni umcebo lonjengalona utawuphela, ngako sebentisa lelitfuba kute utentele bangani ezulwini. Kunobe ngabe yini lesiyentako kute sisekele uMbuso waJehova, loko kutawusenta kutsi sibe nebuhlobo lobuhle naye.
17, 18. Ngutiphi tibusiso letitawutfolwa bangani baNkulunkulu esikhatsini lesitako?
17 Nasekubusa uMbuso waNkulunkulu, kute bantfu labatawucasha tindlu tekuhlala nobe batsenge tindlu, kudla kutawuba mahhala, kube kunyenti futsi bantfu ngeke basabhadala imali kute nje balashwe. Umndeni waJehova wasemhlabeni utawujabulela tibusiso letinyenti letitawuba khona. Ligolide nelisiliva kanye nalamanye ematje laligugu atawuba yintfo yekuhlobisa hhayi kutsengiswa nobe kube yintfo legcinwe endzaweni yemcebo. Tingodvo leticinile tekwakha, ematje lamahle ekuhlobisa kanye nensimbi lecinile yekwakha, kuyawutfolakala mahhala kute bantfu bakhe emakhaya lamahle. Bangani betfu batawusisekela ngekutitsandzela hhayi kutsi sibabhadale imali. Eveni lelisha tonkhe tintfo letikhona tiyawukwabelwa bonkhe bantfu ngendlela lelinganako futsi lena kutawuba yindlela yekuphila.
18 Loku kumane nje kuyincenye yelifa lelitawutfolwa ngulabo lababangani baNkulunkulu. Tinceku taJehova letisemhlabeni tiyawujabula tingacedzi nativa emavi aJesu latsi: “Kotani nine lenibusiswe nguBabe, nitewudla lifa leMbuso lenalilungiselelwa kusukela kwasekelwa umhlaba.”—Mat. 25:34.
^ sig. 4 Jesu akazange acacise kutsi lesento lesikulomfanekiso senteka mbamba yini. Ligama lesiGriki lelisho ‘kubekwa licala’ lelikuLukha 16:1 linemcondvo wekutsi kungenteka lesisebenti sacanjelwa emanga. Nanobe kunjalo, Jesu wanaka kakhulu loko lokwentiwa ngulesisebenti, hhayi kucoshwa kwaso.
^ sig. 15 Umlandvo wekuphila kwaLucia Moussanett ubhalwe kuPhaphama yangaJune 22, 2003 emakh. 18 kuya ku-22 letfolakala ngesiZulu.


text:
SIFUNDVO 6
Kusizuzisa Ngani Kutihlanganisa Nalamanye EmaKhristu?
Ngisho nobe kufanele sihambe ehlatsini lelimnyama nobe esimeni selitulu lesibi, sihlale siya emihlanganweni yetfu yebuKhristu. Ngetulu kwetinkinga tekuphila nekudzinwa ngemuva kwekusebenta lilanga lonkhe, kungani boFakazi BaJehova benta imetamo yekuhlangana nalamanye emakholwa?
Kuyintfo lenhle enhlalakahleni yetfu. Akhuluma ngalabo lesihlanganyela nabo ebandleni, Pawula wabhala watsi: “Asinakane.” (Hebheru 10:24) Lamavi asho kwatana kancono nalamanye emaKhristu. Ngako-ke, lamavi alomphostoli asikhutsata kutsi sibakhatsalele labanye. Ngekwati imindeni yalamanye emaKhristu, sitawutfola kutsi labanye bakhonile kuncoba tinsayeya letifanana netetfu futsi bangasisita kutsi natsi sitincobe.
Kusenta sakhe bungani lobucinile. Emihlanganweni yetfu sihlangana ndzawonye hhayi nje nebantfu lesingabati, kodvwa nebazalwane nabodzadze lababangani betfu labasedvute. Ngaletinye tikhatsi sicitsa sikhatsi ndzawonye ekutijabuliseni lokwakhako. Kunatiphi tinzuzo kuhlangana lokunjalo? Kusifundzisa kutsatsa labanye njengalababalulekile, futsi loko kucinisa sibopho setfu selutsandvo. Nangabe bazalwane betfu bavelelwe tinkinga, sihlale sikulungele kubasita ngobe sakhe bungani lobucinile nabo. (Taga 17:17) Ngekutihlanganisa nawo onkhe emalunga elibandla, sikhombisa kutsi ‘siyakhatsalelana.’—1 Khorinte 12:25, 26.
Sikukhutsata kutsi ukhetse bangani labenta intsandvo yaNkulunkulu. Bangani labanjalo, ungabatfola kuboFakazi BaJehova. Sicela ungavumeli nobe yini kutsi ikuvimbe ekutihlanganiseni natsi.
Kungani kusizuzisa kuhlangana ndzawonye emihlanganweni yetfu?
Utimisele kucala nini kuya emihlanganweni yetfu?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
3 Kwakukhona indvodza leyayingumFarisi libito layo kunguNikhodemu, isikhulu semaJuda.
2 Lendvodza yeta kuJesu ebusuku yatsi: “Mfundzisi, siyati kutsi ungumfundzisi lovela kuNkulunkulu, ngobe kute umuntfu longenta timangaliso letingaka nangabe angakanikwa nguNkulunkulu emandla ekutenta.”
3 Jesu waphendvula watsi: “Ngicinisile, ngicinisile ngitsi kuwe: Ngaphandle kwekutsi umuntfu atalwe kabusha, ngeke awubone uMbuso waNkulunkulu.”
4 Nikhodemu watsi kuye: “Umuntfu angatalwa njani kabusha asavele amdzala? Angabuyela yini esiswini senina, aphindze atalwe?”
5 Jesu watsi: “Ngicinisile, ngicinisile ngitsi kuwe: Ngaphandle kwekutsi umuntfu atalwe ngemanti nangemoya, ngeke angene eMbusweni waNkulunkulu.
6 Loko lokutelwe yinyama kuyinyama, naloko lokutelwe ngumoya kungumoya.
7 Ungamangali ngobe ngitsite kufanele nitalwe kabusha.
8 Umoya uhhusha lapho utsandza khona, nekuhhusha kwawo niyakuva, kodvwa anati lapho uphuma khona, nalapho uya khona. Kunjalo-ke nangawo wonkhe umuntfu lotelwe ngemoya.”
9 Nikhodemu watsi: “Loku kungenteka njani?”
10 Jesu watsi kuye: “Ungumfundzisi wema-Israyeli, kodvwa awutati letintfo?
11 Ngicinisile, ngicinisile ngitsi kuwe: Lesikwatiko sikhuluma ngako, naloko lesikubonile sifakaza ngako, kodvwa nine anibemukeli lobufakazi.
12 Nginitjele tintfo tasemhlabeni kodvwa nangangikholwa, nitangikholwa njani-ke nasenginitjela tintfo tasezulwini?
13 Kute umuntfu lowake wenyukela ezulwini ngaphandle kweNdvodzana yemuntfu leyehla ivela khona.
14 Njengobe Mosi aphakamisa inyoka ehlane, neNdvodzana yemuntfu kufanele iphakanyiswe,
15 kuze wonkhe umuntfu lokholwa ngiyo atfole kuphila lokuphakadze.
16 “Ngobe Nkulunkulu walitsandza kakhulu live kangangekutsi waze wanikela ngeNdvodzana yakhe lekuphela kwayo, kuze wonkhe umuntfu lokholwa ngiyo angabhubhi, kodvwa atfole kuphila lokuphakadze.
17 Nkulunkulu watfumela iNdvodzana yakhe eveni, hhayi kutekwehlulela live, kodvwa kuze live lisindziswe ngayo.
18 Loyo lokholwa ngiyo ngeke ehlulelwe. Loyo longakholwa ngiyo sewuvele wehlulelwe, ngobe akazange akholwe egameni leNdvodzana yaNkulunkulu lekuphela kwayo.
19 Nasi sisekelo sekwehlulela: Kutsi kukhanya sekufikile eveni, kodvwa bantfu batsandze bumnyama kunekukhanya, ngobe imisebenti yabo imibi.
20 Umuntfu lowenta tintfo letimbi uyakutondza kukhanya futsi aketi ekukhanyeni, khona imisebenti yakhe ingetukwembulwa.
21 Kodvwa loyo lowenta lokulungile uyeta ekukhanyeni, kuze imisebenti yakhe ibonakale kutsi ivumelana nentsandvo yaNkulunkulu.”
22 Ngemuva kwaloko, Jesu nebafundzi bakhe baya emaphandleni aseJudiya, wafike wahlala nabo, futsi babhabhatisa bantfu.
23 NaJohane abebhabhatisa e-Enoni edvute naseSalimi, ngobe kwakunemanti lamanyenti lapho, nebantfu bebasolo beta futsi babhajatiswa;
24 Johane abesengakafakwa ejele.
25 Kwesuka imphikiswane emkhatsini webafundzi baJohane nalomunye umJuda, imayelana nekuhlanjululwa.
26 Ngako beta kuJohane batsi: “Mfundzisi, lendvodza lebewunayo eJordane, leyo lowafakaza ngayo, seyiyabhabhatisa futsi bonkhe bantfu baya kuyo.”
27 Johane wabaphendvula watsi: “Umuntfu ngeke abe nentfo letsite ngaphandle kwekutsi anikwe yona ivela ezulwini.
28 Nani nibofakazi bekutsi ngatsi angisuye Khristu, kodvwa ngitfunywe kutsi ngihambe embikwakhe.
29 Loyo lonamakoti ngumkhwenyana. Kodvwa umngani wemkhwenyana nakema edvute eva livi lakhe, ujabula kakhulu ngaloko. Ngako-ke nami sengigcwele injabulo.
30 Yena utawuchubeka akhula, kodvwa mine ngitawuchubeka ngincipha.”
31 Loyo lovela etulu uphakeme kunabo bonkhe. Lovela emhlabeni wasemhlabeni, futsi ukhuluma tintfo tasemhlabeni. Loyo lovela ezulwini uphakeme kunabo bonkhe.
32 Yena ufakaza ngaloko lakubonile nalakuvile, kodvwa kute umuntfu lowemukela bufakazi bakhe.
33 Umuntfu lowemukele bufakazi bakhe uyacinisekisa kutsi Nkulunkulu ucinisile.
34 Loyo lotfunywe nguNkulunkulu ukhuluma emavi aKhe, ngobe Nkulunkulu akancishani umoya wakhe.
35 Babe uyayitsandza iNdvodzana futsi ubeke tonkhe tintfo etandleni tayo.
36 Lokholwa yiNdvodzana utawutfola kuphila lokuphakadze; longayilaleli iNdvodzana ngeke akutfole kuphila, kodvwa lulaka lwaNkulunkulu lusetikwakhe.
Tfumela
Tfumela
I-NEW WORLD TRANSLATION OF THE HOLY SCRIPTURES
Johane 3
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JW LIBRARY
Titsatsele EmaBhayibheli Futsi Uwahlele Kahle—iOS
Kufundza nekudadisha liBhayibheli kuyincenye lebalulekile ye-JW Library.
Landzela nati ticondziso kuze utitsatsele emaBhayibheli futsi uwahlele kahle:
Titsatsele LiBhayibheli
Susa LiBhayibheli
Tfola Tinhlelo TeliBhayibheli Letitfutfukisiwe
Titsatsele LiBhayibheli
Ungatitsatsela emahumusho eliBhayibheli lowatsandzako utifundzele wona ungakangeni ku-Internet.
Chafata incenye letsi LiBhayibheli kuze ubone luhla lwetincwadzi teliBhayibheli.
Chafata incenye letsi Tilwimi kuze ubone luhla lwawo onkhe emaBhayibheli latfolakalako. Emahumusho etilwimi lovame kutisebentisa aba sekucaleni. Ungaphindze ufune kuloluhla ngekutsi ubhale ligama lelulwimi nobe lelihumusho leliBhayibheli. Nasi sibonelo, bhala “int” kuze utfole i-Kingdom Interlinear yesiNgisi, nobe ubhale “port” kuze utfole onkhe emaBhayibheli esiPutukezi.
EmaBhayibheli losengakatitsatseli wona aba nesitfombe selifu. Chafata liBhayibheli kuze utitsatsele lona. Nasewutitsatsele leliBhayibheli lesitfombe selifu siyanyamalala. Phindze uchafate leliBhayibheli kuze utifundzele lona.
Nangabe ungalitfoli lihumusho leliBhayibheli lolifunako sicela uphindze wetame. Emahumusho lamasha atawengetwa nasewatfolakala.
Susa LiBhayibheli
Ungalisusa lihumusho leliBhayibheli nangabe ungasalidzingi nobe nawufuna kuba nesikhala.
Chafata incenye letsi LiBhayibheli bese uchafata letsi Tilwimi kuze ubone luhla lwemaBhayibheli. Fucela eceleni liBhayibheli lofuna kulisusa bese uchafata lencenye letsi Susa.
Tfola Tinhlelo TeliBhayibheli Letitfutfukisiwe
Ngaletinye tikhatsi kungase kube netinhlelo letitfutfukisiwe teliBhayibheli lotitsatsele lona.
LiBhayibheli lelinetinhlelo letitfutfukisiwe libonakala nge-refresh icon. Nawuchafata liBhayibheli, utawubona umlayeto wekutsi luhlelo lolutfutfukisiwe seluyatfolakala. Chafata Titsatsele kuze utfole loluhlelo lolutfutfukisiwe nobe uchafate Ngalesinye Sikhatsi kuze uchubeke utifundzela loluhlelo lonalo.
Letincenye takhululwa ngaFebruary 2015 ku-JW Library 1.4, letihambisana ne-iOS 6.0 nobe yakamuva. Nangabe ungatiboni letincenye, sicela ulandzele ticondziso letisesihlokweni lesitsi “Indlela Yekusebentisa i-JW Library—iOS” ngaphansi kwencenye letsi Tfola Kwakamuva.


text:
Sifundvo 4
Ungubani Jesu Khristu?
1. Kuphila kwaJesu kwacala njani?
Ngalokungafanani nanobe ngumuphi lomunye umuntfu, Jesu waphila ezulwini njengengilosi ngembikwekutsi atalwe emhlabeni. (Johane 8:23) Abeyindalo yaNkulunkulu yekucala futsi welekelela Nkulunkulu ekudaleni tonkhe letinye tintfo. Nguye kuphela lowadalwa nguJehova ngalokucondzile, futsi kuyamfanela kubitwa ngekutsi ‘ngulotelwe yedvwa kuYise.’ (Johane 1:14) Jesu waba ngumKhulumeli waNkulunkulu, kungaleso sizatfu abitwa ngekutsi ‘nguliVi.’
2. Kungani Jesu eta emhlabeni?
Nkulunkulu watfumela iNdvodzana yakhe emhlabeni ngekwendlulisela kuphila kwayo esibeletfweni sentfombi-ntfo lengumJuda lekwakutsiwa nguMariya. Ngako Jesu akatalwanga ngubabe longumuntfu. (Lukha 1:30-35) Jesu weta emhlabeni kute (1) asifundzise liciniso ngaNkulunkulu, (2) asibekele sibonelo sendlela yekwenta intsandvo yaNkulunkulu ngisho nome sibhekene nebumatima, kanye (3) nekutewunikela ngekuphila kwakhe lokute sono kutsi kube “yinhlawulo.”
3. Kungani sidzinga inhlawulo?
Inhlawulo nguloko lokukhokhwako kute kukhululwe umuntfu losengotini yekufa. (Eksodusi 21:29, 30) Kufa kanye nekuguga bekungasiyo injongo yaNkulunkulu yasekucaleni ngebantfu. Sikwati njani loko? Nkulunkulu watjela Adamu, umuntfu wekucala kutsi nakenta loko liBhayibheli lelikubita ngekutsi “sono,” abetawufa. Ngako-ke, kube Adamu akonanga, abengeke afe. (Genesisi 2:16, 17; 5:5) Ngekwaloko lokushiwo liBhayibheli, kufa ‘kwangena’ kubantfu nga-Adamu. Ngenca yaloko, Adamu wendlulisela sono kanye nekufa kuso sonkhe situkulwane sakhe. Ngako-ke, siyayidzinga inhlawulo letasihlenga ekufeni lesakutfola ku-Adamu.
Ngubani lobekangakhokha lenhlawulo kute sikhululwe ekufeni? Nasifa, sisuke sikhokhela tono tetfu kuphela. Kute umuntfu longakhokhela tono talabanye.
4. Kungani Jesu afa?
Jesu bekangafanani natsi, yena bekete sono. Ngako-ke kwakute sidzingo sekutsi afele tono takhe—ngobe kute nasinye sono labekasentile. Esikhundleni saloko, Jesu wafela tono talabanye. Nkulunkulu wakhombisa lutsandvo lolukhulu ngebantfu ngekutsi atfumele iNdvodzana yakhe kutsi itosifela. NaJesu wakhombisa kutsi uyasitsandza, ngobe wamlalela Babe wakhe futsi wanikela ngekuphila kwakhe ngenca yetono tetfu.
5. Wentani Jesu nyalo?
Ngalesikhatsi alapha emhlabeni, Jesu welapha labagulako, wavusa labafile, wakhulula nebantfu labebasengotini. Ngekwenta njalo, abemane akhombisa loko latakwentela bantfu labalalelako esikhatsini lesitako. (Matewu 15:30, 31; Johane 5:28) Ngemuva kwekutsi Jesu asafile, Nkulunkulu wamvusela ekuphileni njengemuntfu wemoya. (1 Phet. 3:18) Jesu walindza ngesekudla saNkulunkulu kwadzimate kwaba kulapho Jehova amnika emandla ekubusa njengeNkhosi ngetulu kwawo wonkhe umhlaba. (Hebheru 10:12, 13) Nyalo Jesu uyabusa njengeNkhosi ezulwini, futsi balandzeli bakhe bamemetela leto tindzaba letimnandzi emhlabeni wonkhe.
NjengeNkhosi, madvutane Jesu utawusebentisa lawo mandla akhe kute acedze konkhe kuhlupheka kanye nalabo labakubangelako. Bonkhe labo labakholwako kuye ngekutsi bamlalele, batawuphila epharadisi emhlabeni.
Fundza Kabanti
Lifundzisani Mbambambamba LiBhayibheli?
Sihlengo—Sipho SaNkulunkulu Lesikhulu Kunato Tonkhe
Siyini sihlengo? Singazuza njani kuso?